DUA LELAKI DITAHAN DISYAKI TERLIBAT PERGADUHAN KETIKA DIBW 2023

JOHOR BAHRU:  Dua lelaki tempatan ditahan dipercayai terlibat pergaduhan ketika acara Desaru International Bike Week (DIBW) 2023 di Kota Tinggi, malam tadi.

Ketua Polis Johor Datuk Kamarul Zaman Mamat berkata masing-masing yang berusia 30 dan 50 tahun serta mengalami kecederaan ringan, ditahan di sekitar bandar raya ini dan Kota Tinggi, hari ini.

Beliau berkata seorang daripada mereka menerima empat jahitan di kepala dan dirawat sebagai pesakit luar di Hospital Kota Tinggi.

Menurut Kamarul Zaman, pergaduhan kira-kira 9 malam itu dipercayai berpunca akibat salah faham antara dua kumpulan peserta motosikal tempatan dan Amerika Syarikat manakala usaha sedang dijalankan untuk mengesan individu lain yang terlibat.

“Kita sedang menjalankan siasatan berapa ramai yang terlibat. Setakat ini, kumpulan antarabangsa dari Arizona, Amerika Syarikat dipercayai membabitkan antara 70 hingga 80 orang.

“Mungkin ada cabar-mencabar antara kumpulan terlibat, bagaimanapun siasatan terperinci sedang dijalankan,” katanya pada sidang media di Ibu Pejabat Polis Kontinjen Johor di sini hari ini.

Beliau berkata seramai 350 anggota polis menjaga keselamatan dalam penganjuran DIBW 2023 itu, sekali gus menjelaskan pergaduhan berjaya dileraikan dan dikawal oleh pihaknya sebaik pergaduhan tercetus.

Kamarul Zaman berkata pihaknya tidak akan berkompromi dan akan mengambil tindakan tegas terhadap mana-mana individu yang membuat onar serta mencetuskan pergaduhan dalam program itu.

“Pergaduhan seperti ini tidak seharusnya berlaku kerana program ini bertujuan mengeratkan silaturahim antara peminat motosikal berkuasa tinggi. Saya ingin memberi amaran kepada mereka yang terlibat, serah diri kepada polis atau mahu kami cari,” katanya menambah kes disiasat mengikut Seksyen 148 Kanun Keseksaan.

Terdahulu, tular beberapa rakaman video menerusi media sosial yang memaparkan pergaduhan tercetus melibatkan sekumpulan individu dengan ada yang menggunakan kerusi dan kayu ketika penganjuran DIBW 2023.–AlHijrah Online


PETUGAS MEDIA MULA TERIMA SUNTIKAN VAKSIN RABU INI

KUALA LUMPUR: Petugas media yang berdaftar dalam Program Imunisasi COVID-19 Kebangsaan (PICK) bakal menerima suntikan dos pertama vaksin COVID-19 bermula Rabu ini.

Menteri Penyelaras PICK, Khairy Jamaluddin berkata, janji temu bagi tujuan vaksinasi itu akan mula diterima oleh petugas media hari ini.

“Ada dalam kalangan mereka mula menerima tarikhjanji temu vaksin hari ini, jadi suntikan itu akan mula dilaksana pada Rabu.

“Jumlah penerima vaksin dalam kalangan petugas media bagaimanapun belum diputuskan lagi dan kami masih menelitinya,” katanya selepas melawat Pusat Pemberian Vaksin (PPV) di Pusat Konvensyen Kuala Lumpur (KLCC).

Sebelum ini, Khairy memaklumkan lebih 5,000 petugas media menerima tarikh janji temu untuk divaksinasi mulai Jun.

Sementara itu, Khairy menyarankan agar golongan warga emas untuk tidak memilih jenis vaksin yang diberikan.

“Untuk yang tidak hadir pada janji temu ditetapkan, mereka akan mendapat janji temu lain namun perlu diingatkan mereka masih tidak oleh memilih vaksin.

“Nasihat saya ambillah sebarang jenis vaksin yang ditawarkan,” katanya.—AlHijrah Online


PUSAT RAWATAN TH SYISYAH LENGKAP PELBAGAI KEMUDAHAN UNTUK JEMAAH HAJI MALAYSIA

MAKKAH: Jika dlihat dari luar, bangunan yang menempatkan Pusat Rawatan Lembaga Tabung Haji (TH) Syisyah kelihatan seperti biasa sahaja tetapi apabila berada di dalamnya, pengunjung pasti teruja melihat segala kelengkapan perubatan yang disediakan.

Bukan sahaja mempunyai wad sendiri, tetapi TH juga melengkapkan perkhidmatan mereka dengan menempatkan tenaga pakar dalam pelbagai bidang, 18 ambulans dan peralatan perubatan mencukupi.

Pengarah Operasi Perubatan Makkah Dr Mohamad Nazarudin Bahari berkata lebih membanggakan apabila setiap analisis dan pemantauan pegawai perubatan Malaysia diterima tanpa sebarang keraguan oleh doktor yang bertugas di Hospital Arab Saudi sama ada di Makkah dan Madinah.

Katanya, keadaan sedemikian membolehkan pesakit mendapat rawatan segera dan pegawai perubatan TH mudah melakukan pemantauan berterusan.

“Pusat Rawatan Syisyah dan klinik kesihatan lain di tempat penginapan jemaah haji sentiasa melakukan penambahbaikan dari semasa ke semasa.

“Jika pada 2012 ketika saya baru sampai di Makkah, hanya ada dua pakar sahaja dan ia makin bertambah pada tahun selepasnya. Sekarang ini kita mempunyai 24 orang pakar. Itupun sebenarnya masih ramai doktor pakar lain tetapi mereka berstatus pegawai perubatan di sini,” katanya kepada pemberita.

Menurut beliau, Kementerian Kesihatan Arab Saudi mengagumi kebolehan dan kepatuhan Malaysia dalam bidang perubatan, malah sebagai memenuhi syarat, kesemua doktor bertugas akan menghantar sijil kelayakan mereka terlebih dahulu sebelum dibenarkan terlibat dalam operasi musim haji.

“Jika dibandingkan dengan negara lain, TH memang menyediakan perkhidmatan terbaik dari pelbagai segi. Ada ketika saya bersama pasukan kecemasan untuk pemeriksaan ambulans di Bulan Sabit Merah Jeddah.

“Apabila datang sahaja ambulans Malaysia, petugas Arab Saudi sangat puji dan mereka melahirkan rasa kepercayaan terhadap Malaysia. Kesemua 18 buah ambulans kita memang bagus dan petugas itu hanya hendak tengok sahaja, ” katanya.

Sementara itu, dalam majlis perhimpunan petugas bersama Ketua Rombongan Haji Malaysia Datuk Seri Syed Saleh Syed Abdul Rahman, pasukan perubatan TH menerima pujian kerana berjaya memperoleh permit beroperasi daripada Kementerian Kesihatan Arab Saudi.

Lebih membanggakan apabila Pusat Rawatan TH bagi sektor Madinah diiktiraf sebagai pusat operasi perubatan yang pertama di seluruh Arab Saudi manakala Pusat Rawatan TH Syisyah dan Pusat Kecemasan di Abraj Al Janadriah memperoleh permit yang pertama dan kedua di Makkah.

Ketika berucap, Syed Saleh berkata pasukan perubatan bukan sahaja membuktikan kebolehan Malaysia dalam memastikan mutu perkhidmatan kesihatan tetapi juga mencipta rekod tersendiri di peringkat antarabangsa.

Mengikut rekod, pusat rawatan di Madinah dan Makkah menyediakan seramai 254 petugas termasuk 28 pakar, 35 pegawai perubatan serta 158 kakitangan sokongan seperti jururawat dan fisioterapi. – AlHijrah Online


TIADA PERBARISAN HARI KEMERDEKAAN TAHUN INI

KUALA LUMPUR: Acara perbarisan tahunan sempena sambutan kemerdekaan Malaysia berkemungkinan besar tidak dianjurkan tahun ini kerana akan melibatkan jumlah individu yang ramai.

Menteri Kanan (Keselamatan) Datuk Seri Ismail Sabri Yaakob berkata setakat ini kebenaran tidak diberikan kepada acara yang melibatkan jumlah kehadiran yang besar.

“Perbarisan tidak ada sebab kalau kita lihat perbarisan perhimpunan besar.  Saya rasa ribuan dan kedua penjarakan sosial tidak ada sewaktu perbarisan.

“Bukan hanya peserta, mereka yang hadir ke perhimpunan pun tiada (penjarakan sosial). Kalau kenamaan mungkin senang kawal tapi orang ramai yang datang sukar untuk dikawal,” kata Ismail Sabri pada sidang media Perintah Kawalan Pergerakan Pemulihan (PKPP) di Putrajaya.

Bagaimanapun katanya jika ada sebarang perubahan berhubung kebenaran tersebut ia akan diumumkan kelak.

Tambahnya,  Menteri Komunikasi dan Multimedia Datuk Saifuddin Abdullah akan turut mengumumkan jika ada sebarang bentuk sambutan yang tidak melibatkan himpunan orang ramai. – AlHijrah Online / Zaim Zamani


ABANG CEKIK ADIK: KPM SIASAT SAMA ADA WUJUD UNSUR BULI DI SEKOLAH

PUTRAJAYA: Kementerian Pendidikan (KPM) sedang menjalankan siasatan sama ada wujud unsur buli di sebuah sekolah di Melaka yang dikatakan berkaitan dengan insiden seorang pelajar yang merupakan mangsa buli mencekik adik kandungnya hingga mati.

Menteri Pendidikan Fadhlina Sidek berkata kementeriannya bekerjasama dengan pihak berkuasa untuk mengetahui sama ada wujud unsur buli di sekolah yang dihadiri pelajar berumur 14 tahun itu.

Bercakap kepada pemberita selepas menyempurnakan Anugerah Sukan KPM-Majlis Sukan Sekolah Malaysia (MSSM)-Milo 2022 di sini hari ini, Fadhlina berkata KPM tidak akan sama sekali bertoleransi dengan kes buli yang berlaku di mana-mana institusi pendidikan.

“Kalau betul ada isu ini (buli), saya tegaskan mesti melalui proses aduan di peringkat KPM melalui portal aduan buli dan siasatan akan dilaksanakan pihak berkuasa,” katanya mengulas insiden seorang kanak-kanak lelaki berusia sembilan tahun mati dipercayai dicekik abang kandungnya di rumah mereka di Bukit Piatu, Melaka semalam dan didakwa berkaitan dengan kes buli di sekolah.

Media melaporkan bapa remaja itu mendakwa sikap anaknya mula berubah selepas dibuli pelajar senior di asrama sebuah sekolah agama sejak Tingkatan Satu lagi dan kerap mengadu hampir setiap hari dipukul, disepak dan dicekik pelajar lain.

Remaja berkenaan ditahan reman tujuh hari hingga 12 Julai ini. –AlHijrah Online


DUA ANJING TERIMA ANUGERAH KETUA POLIS JOHOR

JOHOR BAHRU: Dua anjing daripada Unit Anjing Pengesan Polis Diraja Malaysia (PDRM) atau Unit K9, menjadi antara 139 penerima Anugerah Ketua Polis Johor pada Sambutan Hari Polis ke-214 Peringkat Negeri Johor.

Ketua Polis Johor, Datuk Ayob Khan Mydin Pitchay berkata dua anjing bernama Barny dan Mailo jenis baka German Shepherd itu banyak menyumbangkan jasa dalam menyelesaikan kes termasuk kes berprofil tinggi berhubung pembunuhan kejam yang dilakukan suami terhadap isterinya di Ladang Serai di Kota Tinggi pada awal bulan ini.

“Anjing ini banyak jasa kepada pasukan polis melibatkan kes mencari dan mengesan mayat.

“Sebab itu kita bagi penghargaan kepada pengendali dan anjing itu sendiri,” katanya ketika ditemui media.

Ayob Khan menyampaikan pingat, sijil penghargaan dan makanan kepada kedua-duanya melalui pelatih mereka, Lans Koperal K. Thiru (Mailo) dan Lans Koperal Calvin Maluni (Barny).

Pada majlis tersebut sepuluh pengamal media turut menerima sijil penghargaan atas liputan-liputan yang dilakukan dalam usaha membendung aktiviti jenayah. – AlHijrah Online


JKDM SITA 27,500 LITER AIR ZAM-ZAM

KLANG: Jabatan Kastam Diraja Malaysia (JKDM) berjaya menyita sebuah kontena di Pelabuhan Barat, Pelabuhan Klang sekaligus mematahkan cubaan penyeludupan air zam–zam.

Penolong Ketua Pengarah Kastam, Zon Tengah, Datuk Zazuli Johan berkata, hasil pemeriksaan mendapati kontena tersebut mengandungi 27,500 liter air zam –zam dianggarkan bernilai RM206,250 melibatkan cukai sebanyak RM66,000.

“Hasil siasatan mendapati kesemua air zam zam yang disita adalah diimport dari Arab Saudi tanpa permit import yang sah dan tanpa membayar cukai dan duti ke atasnya.

”Pengimport sebelum ini mengikrar dagangan sebagai ‘juices and drinking water’ di dalam daftar masuk sebagai modus operandi bertujuan mengelakkan daripada dikenakan duti cukai yang tinggi.

“Perbuatan mengimport air zam zam tanpa Permit Import merupakan satu kesalahan di bawah Seksyen 135(1)(a) Akta Kastam 1967 dan Peraturan 30(1) PeraturanPeraturan Zon Bebas (Pindaan) 2019,” katanya dalam kenyataan hari ini.

Menurut Zazuli, sabit kesalahan boleh dihukum denda tidak kurang daripada sepuluh kali nilai barang atau RM100,000 yang mana lebih besar dan tidak lebih dari dua puluh kali ganda nilai barang atau RM500,000 yang mana lebih besar, atau dipenjarakan tidak kurang dari enam bulan dan tidak melebihi lima tahun atau kedua-duanya sekali. — AlHijrah Online


HARI KEBANGSAAN: PERJUANGAN PEMIMPIN TERDAHULU HARUS SENTIASA DIINGATI, DIHARGAI

KUALA LUMPUR: Pengorbanan jerih perih pemimpin-pemimpin terdahulu dalam memperjuangkan kemerdekaan harus sentiasa diingati dan dihargai, kata Timbalan Perdana Menteri Datuk Seri Fadillah Yusof.

Dalam catatan menerusi Facebook, beliau berkata perjuangan serta pengorbanan para pemimpin terdahulu telah membentuk jati diri bangsa Malaysia sehinggalah hari ini.

“Merdeka harus sentiasa tersemai dalam setiap jiwa kita, bagi memperingati legasi dan warisan tokoh-tokoh seperti Almarhum ayahanda saya Yusuf Merais, antara yang berjuang dengan semangat waja penuh pengorbanan dan keazaman tanpa mengenal titik henti.

“Bersama rakan seperjuangannya Rosli Dhobi, mereka gigih mengukir sejarah kemerdekaan negara, sebagai sebuah kisah yang penuh dengan curahan keringat, pengorbanan dan keberanian. Perjuangan serta pengorbanan mereka yang terdahulu telah membentuk jati diri bangsa kita sehinggalah hari ini. Cahaya Merdeka yang menyala dalam jiwa kita adalah warisan daripada mereka yang merupakan sumber semangat yang mampu kita abadikan dalam setiap usaha kita sehingga kini,” katanya.

Fadillah berkata meraikan kepelbagaian, hidup bersatu padu, menghargai keunikan budaya, kepercayaan dan etnik di negara telah menjadikan Malaysia sebuah negara yang aman dan makmur.

Beliau berkata semua kaum di negara ini saling melengkapi antara satu sama lain, dalam simfoni ikatan harmoni.

“Berakar umbi daripada legasi merdeka, perpaduan ini memaknai hubungan kukuh yang menyatukan kita sebagai rakyat Malaysia.

“Segulai Sejalai (Seiring Sejalan) kita memandang ke hadapan, melukis potret kemajuan yang kemakmuran dan perpaduan bersatu,” katanya.

Sementara itu, Timbalan Perdana Menteri Datuk Seri Dr Ahmad Zahid Hamidi pula menyeru semua rakyat bersatu hati dan mendukung erat semangat perpaduan berteraskan agenda Malaysia MADANI demi kesejahteraan dan kemakmuran rakyat dan negara.

Beliau menerusi catatan dalam Facebook berkata ia selari dengan tema Hari Kebangsaan 2023 iaitu “Malaysia MADANI: Tekad Perpaduan, Penuhi Harapan”.

“Dahulu, detik 31 Ogos diraikan dengan menyanyi lagu kemerdekaan yang didendangkan seperti Tanggal 31 Ogos, Warisan, Bahtera Merdeka dan seumpamanya. Tetapi sekarang saya tengok anak muda menyanyikan lagu dengan citarasa mereka seperti Standing in The Eyes of The World yang dinyanyikan oleh Ella dan lagu Negaraku yang Faizal Tahir nyanyikan.

“Walaupun kita berlainan era, rentak dan selera nyanyian juga berbeza, matlamat kita tetap sama, kita mahu mempertahankan apa yang telah dicapai selama ini melalui semangat patriotisme dan persefahaman, tanpa mengira latar belakang bangsa dan ideologi politik,” katanya.

Sambutan Hari Kebangsaan tahun ini berlangsung di Putrajaya.

Memasuki edisi kelima anjurannya di Putrajaya, pelbagai persembahan, pertunjukan udara dan perarakan disajikan bagi menyemarakkan lagi semangat patriotik tanah air.

Signifikannya Hari Kebangsaan Malaysia ke-66 ialah tahun ini diadakan di Putrajaya yang merupakan pusat pentadbiran kerajaan Persekutuan, kini ditadbir Kerajaan Perpaduan pimpinan Perdana Menteri Datuk Seri Anwar Ibrahim.–AlHijrah Online


CUKAI JALAN, INSURANS TAMAT TEMPOH PUNCA MOTOSIKAL ‘RIDER’ DISITA – JPJ

KUALA LUMPUR: Cukai jalan dan insurans kenderaan tamat tempoh punca sebuah motosikal penunggang p-hailing disita, kata Jabatan Pengangkutan Jalan Malaysia (JPJ).

JPJ dalam satu komen di hantaran Facebook berkata, kenderaan p-hailing itu sudah tamat tempoh sejak bulan Februari 2023.

“Lesen Kenderaan Motor (LKM) telah tamat tempoh dan insurans tiada oleh itu JPJ sita kenderaan terbabit bagi mengelakkan permasalahan kepada pemandu terbabit jika berlaku kemalangan.

“Jika berlaku kemalangan, ia akan menyukarkan pemandu lain dan keluarga kelak,” kata JPJ ringkas di Facebook.

Terdahulu tular video memaparkan seorang penunggang p-hailing terpaksa berjalan kaki sambil menggalas beg penghantaran makanan selepas motosikalnya disita JPJ.

Lelaki itu dilihat berjalan dengan topi keledar masih di kepalanya dalam keadaan cuaca panas.

Motosikalnya dipercayai disita Jabatan Pengangkutan Jalan, di Nilai, Negeri Sembilan.

Sebagai rekod, JPJ akan menyita penunggang motosikal yang didapati melanggar kesalahan jalan raya di bawah Seksyen 64 Akta Pengangkutan Jalan 1987, antaranya tiada lesen memandu, Lesen Kenderaan Motor (LKM) tamat tempoh dan menunggang motosikal secara berbahaya.–AlHijrah Online


MALAYSIA RAIH KOMITMEN PELABURAN TERTINGGI BERNILAI RM170 BILION DARI CHINA – PM

BEIJING: Malaysia meraih komitmen pelaburan yang tertinggi bernilai RM170 bilion dari China.

Jumlah itu, yang terbesar setakat ini dari China, adalah daripada sejumlah 19 Memorandum Persefahaman (MoU) yang dimeterai antara perniagaan di China dan Malaysia.

Perdana Menteri Datuk Seri Anwar Ibrahim berkata ini menunjukkan keyakinan pelabur terhadap negara ini.

“Kita telah mencapai komitmen pelaburan sebanyak RM170 bilion dari China. Saya perlu berterima kasih kepada para pelabur kerana memberikan kerjasama mereka dan keyakinan terhadap kita.

“Ini adalah acara bersejarah. Ia baik untuk Malaysia dan masa depan,” katanya ketika mengumumkan perkara itu pada Forum Perniagaan Malaysia-China, yang dihadiri kira-kira 1,000 pemimpin perniagaan dari kedua-dua negara, di sini hari ini.

Perdana Menteri kini pada hari terakhir dalam lawatan tiga hari ke sini untuk meningkatkan hubungan politik dan perdagangan dua hala yang strategik dengan China.

Terdahulu, dalam ucaptama pada forum itu, Anwar menggesa pelabur dan pemimpin perniagaan China untuk memanfaatkan hubungan dua hala yang kukuh dan merebut peluang yang luas ditawarkan oleh kerajaan semasa untuk melabur di Malaysia.

“Saya memberi jaminan bahawa di bawah pengawasan saya, kami akan memastikan kemudahan menjalankan perniagaan dan melaksanakan pelaburan di Malaysia akan berada pada tahap optimum.

China kekal sebagai rakan dagang terbesar Malaysia selama 14 tahun berturut-turut, dengan jumlah perdagangan sebanyak US$110.6 bilion (RM488 bilion) pada 2022.

Dari segi pelaburan, China merupakan pelabur langsung asing terbesar di Malaysia pada tahun lepas, dengan pelaburan berjumlah US$12.5 bilion (RM55.16 bilion).

Menurut statistik daripada Kementerian Luar Negeri, jumlah eksport ke China meningkat 9.4 peratus kepada RM210.62 bilion (US$47.84 bilion) pada 2022 manakala import dari China berjumlah RM276.50 bilion (US$62.78 bilion) pada tahun yang sama, peningkatan 20.7 peratus berbanding tahun sebelumnya.

Anwar, yang juga merupakan Menteri Kewangan berkata kedudukan Malaysia sebagai destinasi pelaburan pilihan diperkukuhkan lagi dengan kehadiran syarikat terkemuka China seperti Risen Energy, Huawei, Longi Solar, Bytedance, Jinko Solar, EVE Energy, Alliance Steel, Alibaba Group, Geely Auto Group, Xiamen University dan banyak lagi.

“Menjadi harapan saya agar syarikat-syarikat ini yang melabur di kawasan strategik akan terus mengembangkan operasi mereka dan bekerjasama dengan rakan kongsi tempatan serta kerajaan untuk membina keupayaan baharu, membangunkan industri utama dan mencipta pekerjaan dengan bayaran gaji yang tinggi kepada rakyat Malaysia,” katanya.

Perdana Menteri berkata Malaysia akan terus menjalin kerjasama dengan China untuk mengukuhkan lagi perkongsian sedia ada dalam Inisiatif Jalur dan Laluan (BRI) dan mengembangkan kerjasama ekonomi dalam bidang pertumbuhan baharu seperti pembangunan hijau dan ekonomi digital.

Menurutnya, di peringkat serantau, Malaysia akan bekerjasama dengan negara anggota ASEAN lain bagi memastikan Kawasan Perdagangan Bebas ASEAN-China (ACFTA) memberi manfaat kepada semua pihak yang terlibat.

Beliau berkata ACFTA yang telah ditambah baik itu bukan sahaja akan mengukuhkan lagi perdagangan dan pelaburan dalam rantau ini tetapi juga mengembangkan manfaat ekonomi dengan kemasukan sektor baharu iaitu ekonomi digital, ekonomi hijau, perlindungan persaingan dan pengguna serta perusahaan mikro, kecil dan sederhana.

“Pada masa yang sama, Selat Melaka akan terus kekal bebas dan selamat bagi aliran perdagangan dan ekonomi dan kestabilan antarabangsa.

“Menjadi tanggungjawab moral kita untuk terus mengekalkannya seperti itu,” katanya.

Perdana Menteri turut menyaksikan pertukaran 19 MoU antara syarikat yang terlibat.

Antara MoU itu ialah perjanjian utama antara DRB-Hicom Bhd dan Zhejiang Geely Holding Group Co., Ltd mengenai cadangan usaha sama dalam pembangunan dan pengkomersialan lembah teknologi tinggi automotif di Tanjung Malim, Perak, untuk kenderaan tenaga baharu serta antara Dewan Perdagangan dan Perindustrian Cina Bersekutu Malaysia dan Dewan Perniagaan China untuk import dan eksport jentera dan produk elektronik.

MoU lain yang dimeterai ialah antara Digital Way Group Sdn Bhd, China Silk Road Group Ltd dan China Kairous Capital untuk sama-sama menubuhkan dana digital dan pembangunan Malaysia-China di China dan Malaysia serta satu MoU mengenai cadangan pembangunan loji sisa kepada tenaga di Malaysia.

Sementara itu, Menteri Perdagangan Antarabangsa dan Industri Tengku Datuk Seri Zafrul Tengku Abdul Aziz berkata MoU tersebut melambangkan kepentingan kerjasama antara syarikat dari China dan Malaysia, yang akan membawa limpahan yang besar kepada ekosistem.

“Lawatan ini amat produktif, dan satu langkah ke arah hala tuju yang tepat untuk kita,” katanya kepada media Malaysia selepas acara tersebut.

Beliau berkata kementerian akan memantau MoU itu bagi memastikan komitmen tersebut direalisasikan sepenuhnya.

Selain Tengku Zafrul, delegasi Perdana Menteri ke China turut dianggotai Menteri Luar Datuk Seri Dr Zambry Abdul Kadir, Menteri Pengangkutan Anthony Loke, Menteri Perumahan dan Kerajaan Tempatan Nga Kor Ming, Menteri Sains, Teknologi dan Inovasi Chang Lih Kang serta Menteri Pelancongan, Seni dan Budaya Datuk Seri Tiong King Sing.–AlHijrah Online


TIADA SYARAT LENGKAP DOS VAKSIN UNTUK BANTUAN KHAS AIDILFITRI

KUALA LUMPUR: Bantuan Khas Kewangan Aidilfitri 2022 yang diumumkan oleh kerajaan pada 5 April lepas adalah untuk semua penjawat awam dan pesara yang layak, termasuk mereka yang tidak mendapat dos imunisasi COVID-19 lengkap.

Perdana Menteri Datuk Seri Ismail Sabri Yaakob menegaskan pengumuman beliau sebelum ini tidak pernah menyatakan sebarang pengecualian bayaran kepada mana-mana penjawat awam mengikut status vaksinasi.

“Ini bagi memastikan bahawa tidak ada penjawat awam atau pesara yang layak menerima bantuan ini daripada tercicir,” katanya dalam kenyataan hari ini.

Susulan itu beliau telah mengarahkan Ketua Pengarah Perkhidmatan Awam (KPPA) Datuk Seri Mohd Shafiq Abdullah supaya membatalkan Perkara 6 (VI) dalam pekeliling Bantuan Khas Kewangan Aidilfitri 2022 bertarikh 8 April 2022.

Bagaimanapun Ismail Sabri berkata perkara-perkara lain dalam pekeliling itu masih terpakai.

Pada 5 April lepas, Ismail Sabri mengumumkan kerajaan bersetuju memberikan Bantuan Khas Kewangan Aidilfitri RM500 kepada semua penjawat awam Gred 56 dan ke bawah serta bantuan khas RM250 kepada pesara kerajaan.

Perdana Menteri juga menyeru kepada seluruh Keluarga Malaysia untuk melengkapkan dos suntikan imunisasi COVID-19 demi kesejahteraan bersama meskipun ia tidak diwajibkan. – AlHijrah Online


SULTAN SELANGOR NASIHAT SEGERA SELESAI ISU BANJIR, STADIUM SEBELUM BUBAR DUN

SHAH ALAM: Sultan Selangor Sultan Sharafuddin Idris Shah hari ini menitahkan agar pentadbiran kerajaan negeri Selangor penggal ini diteruskan, susulan pembubaran Parlimen yang berkuat kuasa 10 Okt supaya dapat memfokuskan usaha menjamin kesejahteraan rakyat Selangor.

Menteri Besar Selangor Datuk Seri Amirudin Shari dalam satu kenyataan hari ini berkata perkara itu dititahkan ketika beliau menghadap Sultan Sharafuddin di Istana Bukit Kayangan di sini, dalam sesi menghadap berjadual.

Dalam sesi menghadap itu, Amirudin berkata beliau telah menyembah maklum komitmen dan persiapan kerajaan negeri dalam mendepani kemungkinan situasi banjir di negeri itu, usaha pemulihan ekonomi, bantuan kebajikan, serta persiapan Belanjawan Selangor 2023 yang akan dibentangkan dalam sesi Dewan Undangan Negeri (DUN) tahun ini.

“DYMM Tuanku berkenan agar pentadbiran ini diteruskan supaya dapat memfokuskan usaha menjamin kesejahteraan rakyat Selangor,” katanya.

Perdana Menteri Datuk Seri Ismail Sabri Yaakob mengumumkan pembubaran Parlimen Ke-14 berkuat kuasa 10 Okt untuk memberi laluan kepada PRU15, selepas diperkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Susulan pembubaran Parlimen Ke-14 itu, Ismail Sabri turut mengesyorkan ketua kerajaan negeri kecuali Sabah, Sarawak, Melaka dan Johor untuk membubarkan DUN masing-masing, bagi membolehkan pilihan raya diadakan serentak.

Ditemui pemberita di luar pintu pagar utama Istana Bukit Kayangan selepas majlis menghadap itu, Amirudin berkata tidak ada permintaan untuk pembubaran DUN Selangor dipersembahkan kepada Sultan Sharafuddin pada sesi menghadap itu, yang berlangsung kira-kira dua jam bermula pada kira-kira 10 pagi.

“Kami akan ikut rancangan kami untuk membubarkan pada tahun hadapan,” katanya serta menambah Sultan Sharafuddin juga telah diberi gambaran bila kerajaan negeri akan dibubarkan.

Susulan itu, katanya Baginda telah menasihatkan beliau untuk berbincang dengan banyak pihak, supaya pilihan raya negeri Selangor yang diadakan tahun hadapan akan menjadi satu pilihan raya yang efisyen, kerana tidak diadakan bersekali dengan pilihan raya peringkat Parlimen.

Amirudin berkata Sultan Selangor menitahkan kerajaan negeri untuk segera menyelesaikan isu melibatkan kepentingan rakyat, termasuk projek tebatan banjir serta pembangunan semula Kompleks Sukan Shah Alam sebelum membubarkan DUN.

“Baginda menasihatkan untuk kita (kerajaan negeri) menyegerakan apa yang patut dilakukan sebelum melaksanakan pembubaran DUN,” katanya.

Sementara itu, Amirudin berkata pembentangan Belanjawan Negeri 2023 serta Persidangan DUN yang dijadualkan berlangsung 28 Okt hingga 10 Nov ini, mungkin ditangguhkan bagi memberi laluan kepada PRU15.

“Kita akan berbincang dahulu bagaimana dan tengok tarikh pilihan raya yang akan diumumkan oleh Suruhanjaya Pilihan Raya (SPR). Kalau bajet dibentangkan semasa pilihan raya berlaku, pegawai kita banyak berurusan sebagai petugas-petugas pilihan raya. Jadi kecekapan bajet itu akan terganggu.

“Kemungkinan kita bakal tangguh (bajet negeri) selepas pilihan raya dan kita akan tengok dari sudut undang-undangnya, sebab tarikh pembentangan telah ditetapkan pada 28 Okt ini,” katanya.

Mengenai calon Pakatan Harapan (PH) yang akan ditampilkan untuk kerusi Parlimen di negeri itu, Pengerusi PH Selangor itu berkata kebanyakannya terdiri daripada penyandang kerusi, manakala kerusi di Ampang dan Gombak akan dibarisi muka baharu daripada PKR.–AlHijrah Online


WANITA MAUT DITETAK SUAMI

KOTA KINABALU: Seorang wanita maut selepas dipercayai dibunuh oleh suaminya di bilik sewa pasangan itu di bangunan Segama di sini semalam.

Ketua Polis Daerah Kota Kinabalu ACP Mohd Zaidi Abdullah berkata suspek yang berusia 31 tahun itu menghubungi talian MERS999 pada jam 11.47 malam.

Beliau berkata suspek memaklumkan telah menetak isterinya dengan menggunakan senjata tajam sehingga tidak sedarkan diri dan mahu menyerah diri.

“Motif pembunuhan dipercayai kerana cemburu dan berlaku pertengkaran sebelum suspek menyerang isterinya yang berusia 23 tahun,” katanya.

Mohd Zaidi berkata mayat mangsa telah diserahkan ke Jabatan Forensik Hospital Queen Elizabeth bagi proses calitan COVID-19 dan bedah siasat.

Beliau berkata suspek, yang juga merupakan pemegang pas IMM13 dan bekerja sebagai buruh binaan, akan disiasat di bawah Seksyen 302 Kanun Keseksaan.—AlHijrah Online


INSTAFAMOUS DIDENDA RM400 LANGGAR PERATURAN JALAN RAYA

DUNGUN: Seorang ‘instafamous’ wanita didenda RM400 oleh Mahkamah Majistret selepas memuat naik video menunggang motosikal jenis Yamaha RXZ yang tiada nombor pendaftaran.

Afifie Laila Abdullah, 30, mengaku bersalah selepas pertuduhan dibacakan di hadapan Majistret Noradila Ab. Latif.

Afifie didakwa mengikut Seksyen 14(1) Akta Pengangkutan Jalan 1987 yang memperuntukkan hukuman denda antara RM300 hingga RM3,000 jika disabit kesalahan.

Bagaimanapun, peniaga atas talian tersebut yang dikenali sebagai Mok Epah telah membayar denda berkenaan.

Sementara itu, ‘instafamous’ tersebut mengakui kesilapannya melanggar peraturan jalan raya selepas ditemui di luar mahkamah.

Menurutnya, tujuan video yang dimuat naik tersebut adalah salah satu promosi produk yang dijualnya di media sosial.

“Kita punya hantaran ini untuk kandungan sebenarnya sebab kita buat dekat kawasan kampung jadi bukan niat untuk menunjuk.

“Tapi bila dah didenda, jadi pengajaran buat kita semua untuk patuh dengan peraturan jalan raya, pakai helmet, ikut spesifikasi (motor) yang betul,” katanya.

Sebelum ini, Afifie dikenakan kompaun RM300 oleh Jabatan Pengangkutan Jalan Raya (JPJ) kerana tidak memakai topi keledar sewaktu menunggang motosikal tersebut.

Menurut Pengarah Jabatan Pengangkutan Jalan Raya (JPJ) Terengganu, tindakan tetap diambil sekiranya berlaku pelanggaran undang-undang jalan raya walaupun video atau bukti bergambar itu dimuat naik menerusi akaun media sosial, katanya.—AlHijrah Online


POLIS BUKA KERTAS SIASATAN TERHADAP USTAZ ZAINUL ASRI

PUTRAJAYA: Polis telah membuka kertas siasatan terhadap bekas Timbalan Ketua Dewan Ulama PAS Kedah, Syeikh Muhd Zainul Asri Mohd Romli berhubung ucapannya yang didakwa berbaur hasutan dalam program Himpunan Kedah Berselawat pada Sabtu lepas.

Menteri Dalam Negeri Datuk Seri Saifuddin Nasution Ismail yang mengesahkan perkara itu hari ini berkata Syeikh Muhd Zainul Asri telah dipanggil untuk memberi keterangan bagi membantu siasatan kes berkenaan, namun beliau tidak direman.

“Dalam pertemuan pertama (dengan polis) itu, dia telah mengakui kesilapannya dan berkata terlalu teruja apabila mendapat sambutan dalam perhimpunan tersebut.

“Namun saya dimaklumkan siasatan diteruskan sebab ada aduan,” katanya dalam sidang media selepas mempengerusikan Mesyuarat Jawatankuasa Mengenai Pengurusan Pekerja Asing Kelapan di sini hari ini.

Satu laporan polis telah dibuat oleh wakil Pakatan Harapan di Ibu Pejabat Polis Daerah (IPD) Dang Wangi, Kuala Lumpur terhadap penceramah bebas berkenaan berhubung perkara itu, semalam.

Hari ini, Syeikh Muhd Zainul Asri atau lebih dikenali Ustaz Zainul Asri telah membuat permohonan maaf berhubung ucapannya yang disiarkan  menerusi laman Facebook beliau.–AlHijrah Online


JAUHI PERBUATAN MENGUNDANG KEMURKAAN ALLAH, SEGERA BERTAUBAT – MUFTI WP

PUTRAJAYA: Individu yang terlibat dalam penghasilan video iklan perjudian bertemakan Hari Raya Aidilfitri seperti yang tular di media sosial perlu segera bertaubat dan tidak mengulangi kesilapan tersebut.

Mufti Wilayah Persekutuan, Datuk Dr Luqman Abdullah berkata, umat Islam perlu menghindari segala perbuatan yang boleh mendatangkan fitnah kepada diri sendiri, masyarakat serta agama.

Jelasnya, sebarang bentuk perbuatan yang menjurus kepada pertaruhan atau perjudian adalah haram di sisi Islam.

“Allah telah berfirman di dalam Al-Quran pada ayat 90 dalam surah al-Baqarah, bahawa aktiviti-aktiviti seperti berjudi, bertaruh nasib, meminum arak dan memuja berhala merupakan antara bentuk perbuatan syaitan yang wajib dijauhi,” dalam kenyataannya.

Dr Luqman mengulas lanjut, Rasulullah SAW bersabda dalam sebuah hadis riwayat al-Bukhari (2051) Muslim (1598), “Sesiapa yang menjauhi syubhah, maka dia telah menjaga agama dan kehormatannya,”.

Bagaimanapun, beliau menyeru umat Islam untuk menjauhi sebarang bentuk perbuatan yang boleh mengundang kemurkaan Allah.

“Matlamat untuk memperoleh kekayaan sama sekali tidak menghalalkan jalan-jalan seperti perjudian.

“Larangan kepada umat Islam untuk terlibat dengan aktiviti perjudian juga diwartakan dalam Seksyen 18, Akta 559, Akta Kesalahan Jenayah Syariah (Wilayah-Wilayah Persekutuan) 1997,” katanya.

Dalam masa yang sama, Dr Luqman turut mengingatkan semua pihak untuk menghormati agama Islam sebagai agama Persekutuan seperti yang termaktub dalam perlembagaan.–AlHijrah Online


SELEPAS LEBIH DUA BULAN NEW ZEALAND SAHKAN SATU KES COVID-19

WELLINGTON: Selepas lebih dua bulan mencatatkan sifar jangkitan COVID-19, New Zealand hari ini mengesahkan satu kes baru wabak tersebut dalam komuniti.

Jangkitan tersebut melibatkan seorang wanita berusia 56 tahun yang pulan ke New Zealand pada 30 Disember 2020.

Menurut Menteri Kesihatan New Zealand, Chris Hipkins, wanita berkenaan disahkan positif COVID-19 yang dikenal pasti sebagai varian Afrika Selatan.

Wanita itu dilapor positif selepas dia selesai menjalani tempoh kuarantin selama dua minggu.

Hipkins memaklumkan wanita itu sebelum ini dikesan negatif dalam dua ujian COVID-19 yang dilakukan ke atasnya.

Sementara itu kontak rapat wanita itu telah disaring dan disahkan negatif setakat ini.

Menurut pihak berkuasa New Zealand, wanita terbabit berkemungkinan dijangkiti individu pulang dari luar negara yang menjalani kuarantin di lokasi yang sama dengannya.

Setakat ini tiada kes positif COVID-19 dikesan dalam komuniti di New Zealand selain wanita berkenaan.

New Zealand merupakan salah sebuah negara yang berjaya mengawal penularan COVID-19 dengan jangkitan terakhir direkodkan pada November 2020. – AlHijrah Online


DUA KEMATIAN AKIBAT JE DI KEDAH

ALOR SETAR: Dua kematian akibat jangkitan Japanese Encephalitis (JE) dikesan di daerah Kota Setar.

Pengarah Kesihatan Kedah, Dr Othman Warijo berkata kes pertama dilaporkan pada 18 November disusuli dengan kes kedua pada 25 November 2021.

Jelas Dr Othman langkah pengawalan wabak telah dilaksanakan serta-merta oleh Pejabat Kesihatan Daerah Kota Setar dan Jabatan Kesihatan Negeri Kedah dengan semburan ruang termal dan larvasiding di lokaliti kediaman pesakit dan tempat berisiko di lokaliti wabak.

Turut dilakukan pengesanan kes secara aktif di sekitar kawasan terlibat dan kajian entomologi oleh Pegawai Sains Kaji Serangga di lokaliti wabak.

Sehingga 25 November, jumlah kumulatif kes JE dilaporkan di Kedah pada tahun 2021 adalah 10 kes berbanding 8 kes pada tempoh yang sama tahun 2020.

Sehubungan itu beliau menasihati orang ramai mendapatkan rawatan segera sekiranya mengalami gejala seperti demam, sakit kepala dan muntah. – AlHijrah Online


TAKLIMAT PERTAMA CEO DI ABS PACU HALATUJU BAHARU TV ALHIJRAH

Kakitangan TV AlHijrah mendengar taklimat daripada Ketua Pegawai Eksekutif TV AlHijrah, Izelan Basar di AlHijrah Big Studio Cyberjaya

TV AlHijrah semakin dekat dengan matlamat menjadi stesyen TV yang berpaksi pada #IslamIsFirstClass melalui pemilikan aset Al Hijrah Big Studio (ABS) di Cyberjaya.

ABS dengan studio 800 meter persegi adalah yang terbesar di Lembah Klang. Sekaligus antara yang terbesar di Asia Tenggara.

Studio A yang dibangunkan khas sebagai aset perfileman dan platform program premier akan dikendalikan untuk sewaan industri perfileman dan penerbitan TV.

“Ini anugerah Allah untuk memudahkan usaha dakwah kita,” kata Ketua Pegawai Eksekutif TV AlHijrah, Izelan Basar.

Ketua Pegawai Eksekutif TV AlHIjrah, Izelan Basar

Izelan berkata, ABS akan menjadi legasi baharu TV AlHijrah dalam usaha menjadi lebih kompetitif dalam persaingan industri penyiaran.

“Studio ini juga akan menjana pendapatan bagi mengukuhkan buku kewangan tahunan TV AlHijrah,” katanya pada sesi Pertemuan Menjelang Majlis Hari Raya, esok 2 Ogos.

Persediaan menjelang Majlis Hari Raya di AlHijrah Big Studio, 2 Ogos 2016


MALAYSIA AIRLINES BENARKAN BATAL TIKET KE DAN BALIK DARI CHINA DENGAN BAYARAN PENUH

KUALA LUMPUR: Malaysia Airlines hari ini mengumumkan ia akan membenarkan pembatalan tiket dengan bayaran balik penuh selain perubahan ke atas tiket secara percuma bagi penerbangan ke dan dari China.

Langkah tersebut diambil selepas Sekretariat Jawatankuasa Pengurusan Bencana Sarawak mengenakan sekatan masuk sementara ke atas warganegara China dan warga asing yang telah mengembara ke China dalam tempoh 14 hari terakhir, berkuat kuasa semalam.

Mereka yang mempunyai Pas Bekerja, Pas Pelajar dan Pas Lawatan Sosial Jangka Panjang akan dibenarkan masuk dan tertakluk kepada kuarantin wajib sendiri di rumah selama 14 hari untuk mengurangkan penyebaran wabak 2019 novel koronavirus di negeri itu.

Syarikat penerbangan itu berkata penumpang memegang tiket yang dikeluarkan pada atau sebelum 28 Jan untuk perjalanan bagi tempoh dari 28 Jan hingga 29 Feb ke dan dari Beijing, Shanghai, Guangzhou dan Xiamen akan dibenarkan untuk pembatalan dengan bayaran balik penuh.

Mereka juga boleh membuat perubahan sekali sehaja bagi tiket penerbangan dengan pengecualian fi perubahan dan pembatalan, menurut Malaysia Airlines dalam kenyataan hari ini.

Syarikat penerbangan tersebut berkata tawaran berkenaan terpakai bagi tiket belum digunakan sepenuhnya dan tiket yang telah digunakan sebahagiannya.

Selain itu, perjalanan yang disemak semula atau alternatif mesti pada atau sebelum 31 Mei, 2020 dan tertakluk kepada ketersediaan penerbangan, menurutnya.

“Kakitangan Malaysia Airlines akan mengedarkan borang di kawasan menunggu sebelum berlepas kepada penumpang yang dalam perjalanan dari Kuala Lumpur ke Kuching, Miri, Sibu dan Bintulu; Kota Kinabalu-Kuching; dan Singapura-Kuching,” menurut Malaysia Airlines. –BERNAMA


IMAM RAYU HENTI SEBAR VIDEO DAN GAMBAR KUBUR ‘BERDARAH’

ALOR SETAR: Imam Masjid Al Irfan Derga, Abdul Hadi Awang, 55, merayu kepada orang awam menghentikan penyebaran video dan gambar sebuah kubur di Tanah Perkuburan Islam Masjid Al Irfan Derga yang didakwa ‘berdarah’.

Menurut Abdul Hadi, dia dan jemaah masjid terkilan dengan penyebaran video dan gambar kubur tersebut di media sosial kerana ia boleh mengundang pelbagai andaian dan mengaibkan jenazah berkenaan.

“Mengaibkan keluarga jenazah itu sendiri sedangkan dia orang bagus dan seorang cikgu. Dia banyak buat kebajikan pada masjid ini,” kata Abdul Hadi.

Tambah beliau arwah dikebumikan tiga minggu lalu dan meninggal dunia ketika berusia 78 tahun akibat sakit tua.

Menurut Abdul Hadi pihaknya mengesan cecair merah pada kubur berkenaan pada jam 11 pagi semalam dan menyedari ia mula tular di media sosial sekitar jam 5 petang.

Satu laporan polis juga telah dibuat Setiausaha masjid berkenaan, Yahya Saad, malam tadi di Ibu Pejabat Polis Daerah (IPD) Kota Setar agar siasatan dapat dijalankan.

Oleh itu beliau berharap keluarga Allahyarham bersabar dan bertenang kerana ia sudah menjadi kes polis.

Dalam pada itu, Pegawai Agama Daerah Kota Setar, Sheikh Ahmad Faisol Omar berkata, sehingga kini pihaknya sedang menunggu siasatan pihak polis sebelum mengulas lanjut mengenai isu terbabit.

Pasukan Forensik Polis Diraja Malaysia (PDRM) juga sudah dilihat berada di perkarangan tanah perkuburan itu untuk melakukan siasatan. — AlHijrah Online


PESERTA HAFAZAN MALAYSIA RAIH KEMENANGAN DALAM MUSABAQAH MENGHAFAZ AL-QURAN DI BRUNEI

SEPANG: Dua peserta hafazan Malaysia telah mengharumkan nama negara selepas meraih kemenangan dalam Musabaqah Menghafaz Al-Quran Berserta Pemahamannya Negara MABIMS, yang berlangsung di Brunei pada 4 hingga 8 April.

Jabatan Kemajuan Islam Malaysia (JAKIM) dalam hantaran Facebooknya berkata, Muhammad Asyraf Amir dinobatkan sebagai Johan bagi kategori Menghafaz 10 Juzuk al-Quran.

Muhammad Asyraf mendapat markah 92.87 peratus diikuti naib johan yang dimenangi wakil dari Brunei dan tempat ketiga wakil dari Indonesia.

Beliau membawa pulang hadiah berupa wang tunai bernilai 4,000 Dolar Brunei (BND), piala serta hadiah iringan.

“Muhammad Asyraf merupakan pelajar Sekolah Menengah Agama (SMA) Maahad Muar Johor berhasrat untuk melanjutkan pengajiannya ke Darul Quran JAKIM selepas tingkatan lima,” katanya.

Dalam pertandingan yang sama, Afifa Syakirah Mohd Radzi meraih tempat ketiga dalam kategori Menghafaz 30 Juzuk al-Quran.

Dalam kategori tersebut, wakil dari Indonesia telah mendapat Johan manakala Naib Johan diperoleh wakil dari Brunei.

Afifa Syakirah membawa pulang hadiah berupa wang tunai bernilai 4,000 BND, piala serta hadiah iringan.

“Afifa Syakirah merupakan Mahasiswi Tahun 3 Fakulti Bahasa dan Linguistik Universiti Malaya telah memilih Bahasa Arab sebagai bidang pengajiannya.

“Kejayaan mereka berdua telah membuktikan bahawa Malaysia adalah sebuah negara yang sentiasa memartabatkan al-Quran dalam kehidupan ummah selaras dengan aspirasi Negara Madani,” katanya.—AlHijrah Online


PEMANDU LORI MAUT DALAM TANAH RUNTUH CAMERON HIGHLANDS

IPOH: Pemandu lori yang dipercayai tertimbus dalam kejadian tanah runtuh di Jalan Simpang Pulai-Cameron Highlands petang tadi, disahkan maut.

Menurut sumber, pemandu lori sayur tersebut dikenali sebagai Muhammad Hafi Hamdi, 31 tahun, yang berasal dari Tanjung Piandang, Parit Buntar.

Dalam perkembangan lain, Jabatan bomba dan Penyelamat Malaysia (JBPM) Perak mengesahkan kenderaan ketiga dikesan dalam kejadian tersebut.

Antara kenderaan yang terperangkap dalam tanah runtuh itu adalah sebuah kenderaan pelbagai guna (MPV), sebuah lori dan sebuah kereta.

Anggota Bomba kini giat menjalankan kerja mencari dan menyelamat mangsa yang terperangkap dalam kejadian tanah runtuh tersebut.–AlHijrah Online

MENYUSUL LANJUT


TENTERA ISRAEL TEMBAK MATI REMAJA PALESTIN

BAITULMAQDIS: Seorang remaja Palestin maut ditembak tentera Israel dalam satu pertempuran antara penunjuk perasaan Palestin dan tentera Israel di Kampung Dier al-Hatab, timur Nablus.

Kementerian Kesihatan Palestin berkata Mohammed Daadas,13, meninggal dunia di hospital pada Jumaat selepas ditembak di perut.

Pertempuran yang berlaku turut menyebabkan enam lagi rakyat Palestin terpaksa menerima rawatan kesihatan selepas terkena gas pemedih mata yang dilancarkan tentera Israel.

Setakat ini tiada sebarang kenyataan daripada Israel berhubung kejadian tembakan yang mengorbankan remaja Palestin.

Pertempuran berlaku beberapa hari selepas Israel mengumumkan akan membina 3,000 lagi rumah untuk Yahudi di Tebing Barat, walaupun mendapat kritikan antarabangsa.

Israel turut merancang membina kira-kira 1,300 rumah untuk rakyat Palestin di Tebing Barat, tetapi pengkritik melihat langkah itu sebagai percubaan untuk mengalih kecaman global terhadap pembinaan penempatan. – AlHijrah Online


SOROK DADAH RM23.7 JUTA DALAM TRAK TUNDA, DUA BERANAK DITAHAN

GERIK: Cubaan sindiket penyeludupan dadah antarabangsa membawa 448 kilogram (kg) dadah jenis methamphetamine dan ketamin bernilai RM23.7 juta menggunakan trak tunda tumpas dengan penahanan dua beranak di Kilometer 7 Jalan Raya Timur Barat (JRTB) di Gerik, Sabtu lalu.

Pengarah Jabatan Siasatan Jenayah Narkotik, Datuk Razarudin Husain berkata, suspek berusia 58 tahun dan anak lelakinya berusia 27 tahun itu ditahan oleh sepasukan pegawai dan anggota Jabatan Siasatan Jenayah Narkotik (JSJN) Perak pada pukul 6 petang.

“Trak tunda dinaiki dua beranak ini ditahan ketika dalam perjalanan dari Kelantan ke satu lokasi di Perak dengan menunda sebuah kereta jenis Toyota Alphard.

“Hasil pemeriksaan polis telah menjumpai sejumlah 447 bungkusan dadah jenis ketamin dan juga syabu berjumlah 448 kilogram yang diletakkan di dalam kereta Toyota Alphard terbabit, “ katanya.

Beliau berkata demikian dalam satu sidang media di  Ibu Pejabat Daerah Polis (IPD) Ipoh, hari ini.

Menurut Razarudin, siasatan mendapati bekalan dadah diletak dalam bungkusan teh cina sebelum diseludup masuk ke negara ini melalui sempadan Thailand.

Katanya, polis percaya dadah terbabit bukan hanya untuk penagih tempatan tetapi juga untuk pasaran negara jiran seperti Filipina, Indonesia, Korea Selatan serta Australia.

Razarudin berkata, dadah yang dirampas itu dipercayai boleh menampung keperluan lebih dua juta penagih.

Ujar beliau, pihaknya percaya tangkapan ke atas dua suspek dan rampasan terbesar di Perak itu telah memutuskan bekalan untuk kegunaan tempatan dan luar negara.

Tambah Datuk Razarudin, ujian saringan terhadap kedua-dua suspek didapati negatif dadah serta tidak mempunyai rekod kesalahan lampau.

Ujar beliau, polis turut merampas wang tunai berjumlah RM19,672 dan kedua-dua suspek direman tujuh hari bermula 27 Jun lalu hingga 3 Julai untuk siasatan mengikut Seksyen 39B Akta Dadah Berbahaya 1952. — AlHijrah Online /Hamimah Hamid


COVID-19: SERBIA KUATKUASA PERINTAH BERKURUNG WAKTU MALAM

BELGRADE: Serbia menguatkuasakan perintah berkurung waktu malam bagi membendung penularan wabak koronavirus berkuatkuasa semalam, demikian lapor agensi berita Anadolu.

Presiden Aleksandar
Vucic dalam ucapan yang disiarkan secara langsung di televisyen meminta individu
berusia 60 tahun ke atas tidak keluar dari rumah pada setiap masa.

Perintah
berkurung waktu malam itu akan dikuatkuasakan dari jam 8 malam hingga 5 pagi
setiap hari.

“Kita hanya boleh mengatasi masalah ini dengan langkah-langkah serius. Anda tidak boleh menyembuhkan kanser dengan aspirin,” katanya.

Beliau berkata kawasan
sempadan, hospital dan pusat imigresen akan dikawal pasukan tentera.

Pilihan raya
umum dan tempatan yang dijadualkan 26 April ini juga akan ditangguhkan, kata
Vucic.

Serbia mengisytiharkan
darurat pada Ahad lalu.

Negara itu juga menutup pintu sempadannya kepada warga asing, sesi pengajian di sekolah dan kolej digantung sementara dan dewan sukan serta pusat senaman ditutup.

Program belajar
di rumah di Serbia bermula pada Selasa pagi. Serbia setakat ini mengesahkan 83
kes koronavirus.

Virus yang
muncul di Wuhan, China, Disember lalu, kini merebak ke sekurang-kurangnya 164
negara dan wilayah di seluruh dunia, demikian menurut Pertubuhan Kesihatan
Sedunia (WHO).

WHO mengisytiharkan wabak itu sebagai pandemik dan datanya menunjukkan terdapat lebih 194,000 kes disahkan positif dan hampir 7,900 kematian direkodkan di seluruh dunia pada petang Rabu.

COVID-19,
penyakit yang disebabkan oleh koronavirus baharu, tidak membawa maut dalam
semua kes dengan sebahagian besar pesakit pulih sepenuhnya. — Terjemahan
AlHijrah Online/ Zamir Akmal Zambri


Lintasan maut pelarian Mexico

KUALA LUMPUR – KISAH Oscar Alberto Martinez Ramirez dan bayinya Valerie mati lemas dalam usaha berhijrah ke Amerika Syarikat yang tersiar di media sosial beberapa hari lepas mengembalikan ingatan kita kepada tragedi yang menimpa kanak-kanak malang pelarian Syria, Aylan Kurdi yang terdampar sendirian dihantar ombak ke pesisir pantai Pantai Bodrum, Turki.

Gambar yang dirakam wartawan, Julia De Run dan disiarkan dalam akhbar
La Jornada di Mexico itu memaparkan seorang bapa dalam keadaan dipeluk leher
oleh anak perempuannya berusia 23 bulan yang terdampar di tebing Sungai Rio
Grande, Mexico pada 23 Jun lepas menjadi tular di media sosial bermula 25 Jun,
sekali lagi mendapat perhatian dunia.

Aylan merupakan salah seorang daripada 12 warga Syria yang hanyut
setelah bot yang mereka naiki untuk Greece karam. Keluarga Aylan yang berasal
dari Kobani berdekatan sempadan Turki di utara Syria menjadi medan tempur
militan IS dan gerila Kurdis.

Manakala dalam kisah Ramirez, beliau dilaporkan tertekan kerana
keluarganya dari El Salvador tidak dapat berdepan dengan pihak berkuasa AS
untuk memohon suaka lantas merentasi sungai bersama anak dan isterinya, Tania
Vanessa Avalos.

Menurut cerita Avalos yang terselamat dalam insiden itu kepada polis di
tempat kejadian, dalam usaha bergilir menyeberang itu, Ramirez dan Valerie
dihanyutkan arus sungai.

Sempadan AS-Mexico sepanjang 3,200 kilometer yang memang terkenal
sebagai amat berbahaya itu merupakan ‘lintasan maut’ antara kedua-dua negara.
Dilaporkan sebanyak 283 orang pendatang maut setakat tahun lalu.

Tragedi ini hanya diulas ringkas oleh Presiden Mexico, Andres Manuel
Obrador, “Amat kesal dengan insiden yang berlaku ini”, manakala White House
langsung tidak memberi komen terhadap kematian warga El Salvador tersebut.

Pada waktu yang hampir sama di Austria, polis baru-baru ini temui
puluhan mayat yang telah busuk dalam sebuah trak ditinggalkan di tepi jalan
antara Vienna dan Budapest. Mangsa dikenalpasti sebagai pelarian yang diseludup
masuk, dan mati akibat sesak nafas setelah dipaksa bersembunyi dalam tempat
yang tertutup dalam keadaan sesak lagi berhimpit.

Tiga kisah di atas hanyalah kisah kecil daripada beribu cerita duka
sengsara dari cerita dunia yang menyayat hati. Walaupun berbeza tempat dan
kisah, namun matlamat dari pelarian mereka ialah mencari kehidupan yang lebih
baik daripada yang sedang dihadapi.

Aylan mewakili kisah kembara untuk melarikan diri dari sebuah negara
yang bergolak, manakala kisah dua-beranak itu pula merupakan pelarian dari
kehidupan yang penuh kemiskinan dan kekacauan.

Nyawa semakin murah dalam dunia yang sudah semakin menipis kemanusiaan
ini. Aylan merupakan antara ribuan insan kecil yang terlibat dalam kancah
peperangan oleh kepentingan pihak lain yang tidak ada kena mengena dengan
mereka, manakala Ramirez dan anaknya pula mangsa kepada kegagalan sebuah
pemerintahan yang menjamin kesejahteraan warganya.

Kematian insan kecil seperti pelarian dan pendatang tidak meninggalkan
kesan mendalam kepada manusia yang hanya memikirkan kuasa dan harta.

Rakyat dari sebuah negara bergolak yang sudah tidak dapat bertahan di
tanah kelahiran akan membuat pilihan berhijrah, manakala yang masih tinggi
semangat patriotiknya cuba bertahan sementara menanti pihak yang berseteru
kembali berdamai walaupun ancaman peluru dan letusan bom pada setiap saat tanpa
senggang memburu mereka.

Hilangnya kepercayaan dan harapan kepada tanah air menjadi faktor utama
kepada pelarian atau pendatang. Apabila seseorang berasa diri mereka menjadi
mangsa kepada perebutan kuasa para pemimpin negara, ketidakadilan, ketamakan
harta dan kekejaman pemerintah atau pemimpin, sudah pasti mereka akan mencari
kehidupan di negara yang khabarnya lebih baik.

Walaupun mungkin tahu dasar negara yang dituju tidak menerima pendatang
atau pelarian, mereka yang sudah kecewa dengan kehidupan di negara sendiri ini
tekad menyeberang sempadan dengan harapan terselamat dari ‘mulut harimau’.

Walhal secara logiknya, dalam kes pendatang Mexico, apalah yang boleh
diharap dari sebuah negara yang diperintah
manusia seperti Donald Trump, yang umum mengetahui sebaik sahaja
dilantik terus mengumumkan prinsipnya menutup pintu negara kepada pelarian dan
pendatang dari Mexico dan Asia Barat.

Seru Trump sejurus dilantik Presiden US, “Tidak ada lagu khas untuk
masyarakat sedunia, tidak ada mata wang sedunia dan tidak ada sijil untuk
memberi pengiktirafan kepada warganegara sedunia.”

Seharusnya mereka dapat menebak nasib yang bakal dilalui apabila
menjadi pendatang atau pelarian tanpa restu dari negara yang diharapkan suaka.
Apa yang terjadi jelas membuktikan mereka hanya keluar dari mulut harimau untuk
menuju ke mulut buaya yang menunggu mereka di mana-mana pintu sempadan.

Demikian juga untuk berhijrah ke negara yang membuka pintu kepada
pelarian dan pendatang pula, wajar juga difikir oleh mereka, khususnya Muslim,
bagaimana mereka dapat mengekalkan iman mereka apabila terlantar di negara baru
khususnya negara bukan Islam.

Ini berdasarkan pemerhatian, terdapat kuasa besar termasuk daripada
kalangan negara Eropah sendiri sedang mengatur strategi menghalau atau
membiarkan Muslim dan Kristian dari negara Arab dan Afrika melalui pelbagai
cara supaya mereka menjadi pelarian dan pendatang, bagi menambah ruang lebih
selesa buat Israel melebarkan lagi wilayah negara Yahudi itu di Timur Tengah.

Kecurigaan ini berasas bersandarkan latar belakang dan sejarah politik
negara-negara Arab termasuk pelantikan sesetengah pemerintah yang ada pada hari
ini, yang juga bersusur galur daripada percaturan yang diatur oleh kuasa Eropah
sendiri pasca kolonial.

Justeru itulah kita lihat mereka begitu prihatin tentang nasib pelarian
sedangkan apa yang berlaku di Syria langsung tidak dihiraukan. Begitu juga
Perancis dan NATO yang beria-ia menyerang Libya, namun dalam krisis Syria
mereka menjadi pekak dan bisu.

Walhal kuasa besar ini boleh sahaja bertindak menarik balik sokongan  kepada negara yang diperintah diktator dan memberi tekanan kepada mereka  yang melanggar undang-undang antarabangsa.

Suatu ketika dahulu, kita menyaksikan sebuah keluarga pelarian dari
Iran yang asalnya Islam menjalani upacara pembaptisan di sebuah gereja di
Jerman. Mungkin inilah harga yang perlu dibayar oleh mereka untuk hidup
sejahtera di negara orang.

Bekas Perdana Menteri Australia, Tony Abbott pula pernah mengeluarkan
kenyataan bahawa negaranya hanya bersedia untuk menerima pelarian dari Timur
Tengah yang beragama Kristian sahaja.

Namun dalam keadaan terdesak, ramai yang gagal bertindak rasional.
Mereka seolah-olah mangsa lemas yang sanggup bergantung kepada apa sahaja yang
mampu digapai, yang kadangkala boleh memberi kesan kepada akidah dan prinsip
hidup.

Pepatah Arab menyebut “Manusia lebih rela jadi anjing pada masa aman daripada hidup sebagai manusia ketika perang.”

*ROZAIS AL-ANAMY adalah penulis sastera dan penulis bebas di akhbar, majalah dan portal di Malaysia.

PENAFIAN: Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis


MISTERI PENEMUAN MAYAT WANITA MUNGKIN BERKAIT ORANG HILANG

TELUK INTAN: Mayat seorang wanita yang ditemukan dalam keadaan reput berhampiran persimpangan lampu isyarat di Jalan Tambun, Ipoh semalam berkemungkinan besar adalah individu yang dilaporkan hilang sebelum ini.

Ketua Polis Perak Datuk Mohd Yusri Hassan Basri berkata siasatan awal mendapati terdapat persamaan mangsa dengan individu yang dilaporkan hilang sebelum ini dan pihaknya masih menunggu keputusan ujian asid deoksiribonukleik (DNA) untuk pengesahan identiti.

“Siasatan juga menjurus kepada kebarangkalian mangsa telah dibunuh di tempat lain dan dicampak di situ jadi kita akan siasat lebih mendalam melalui satu pasukan khas yang telah ditubuhkan untuk kes ini.

“Kita akan siasat kenapa dia dibunuh dan lokasi sebenar dia dibunuh dan ia dijalankan mengikut Seksyen 302 Kanun Keseksaan iaitu bunuh, ” katanya kepada pemberita selepas merasmikan Taman Angkat AMANITA PDRM Perak 2022 di Taman Pelangi dekat sini hari ini.

Pihak media difahamkan keluarga mangsa telah membuat pengecaman berdasarkan tatu pada tangan dan jari, telefon bimbit serta pakaian mangsa ketika dilaporkan hilang.

Wanita berusia 23 tahun itu kali terakhir dilihat semasa keluar bekerja di sebuah kilang di Jelapang dekat Ipoh, minggu lepas.

Semalam media melaporkan mayat wanita ditemukan dalam kawasan semak, selepas polis menerima maklumat mengenai sebuah kereta yang terbabas di tepi longkang.

Anggota polis yang tiba untuk menjalankan siasatan mengenai kemalangan itu telah menjumpai mayat tersebut lebih kurang dua meter dari lokasi kejadian.

Terdahulu, Mohd Yusri berkata Taman Pelangi merupakan taman angkat kelapan AMANITA di Perak selepas Taman Sungai Rokam, Ipoh; Taman Wah Loon, Kampar; Taman Baru Jalong, Sungai Siput; Taman Fasa 2, Seri Manjung; Taman Gemilang, Seri Iskandar; Taman Chandan Puteri, Kuala Kangsar dan Taman Rakyat Kamunting, Taiping.

Seramai 1,320 pegawai dan anggota polis Kontinjen Perak terlibat dalam unit berkenaan membabitkan 186 pegawai kanan polis dan 1,134 anggota, katanya. –AlHijrah Online


QARI CILIK, AHMAD AZFAR DINOBATKAN TOKOH MAAL HIJRAH MELAKA 1445H

MELAKA TENGAH: Qari cilik, Ahmad Azfar Azraie, 11, diumum antara penerima Anugerah Tokoh Maal Hijrah 1445H/2023M peringkat Negeri Melaka.

Kanak-kanak berbakat besar dalam bidang tarannum itu dinobatkan sebagai Tokoh Tunas Harapan (Anugerah Uwais Al-Qarni) sempena Majlis Sambutan Maal Hijrah 1445H/2023M peringkat Negeri Melaka, yang berlangsung di Masjid al-Azim, di sini semalam.

Anugerah tersebut disampaikan Yang Di-Pertua Negeri, Tun Mohd Ali Mohd Rustam.

Ahmad Azfar sebelum ini pernah menjadi Johan E-Tarannum Sekolah-Sekolah Peringkat Kebangsaan pada 2022 dan 2021 dan Johan Tilawah al-Quran Ihtifal KAFA Peringkat Kebangsaan pada 2021.

Qari cilik yang juga merupakan anak kepada qari Malaysia, Azraie Abdul Hak itu turut telah mengharumkan nama Malaysia di peringkat antarabangsa.

Ahmad Azfar berjaya menjadi Naib Johan Tilawah Kanak-Kanak (Tijan-Nour) peringkat Antarabangsa di Qatar (2022) dan Johan Tilawah Antarabangsa bawah 15 tahun di Algeria (2023).

Sebelum ini, Ahmad Azfar mendapat Anugerah Khas Murid Kelas al-Quran dan Fardu Ain (KAFA) peringkat Kebangsaan pada tahun ini.

Pada majlis semalam beberapa lagi individu turut diangkat menjadi Tokoh Maal Hijrah Melaka 2023 bagi kategori perkhidmatan awam, agensi penguatkuasa, keluarga mitahli, penggerak masyarakat, belia Islam, pentadbir masjid, aktivis muslim, dan usahawan Islam.

Manakala bagi kategori utama iaitu Anugerah Abu Bakar As-Siddiq diberikan kepada Mantan Speaker Dewan Undangan Negeri (DUN) Melaka, Datuk Othman Muhammad. —AlHijrah Online


PROSES PENGECAMAN TIGA LAGI MAYAT RENTUNG GUNA REKOD PERGIGIAN

TAIPING: Pasukan forensik sedang menggunakan rekod pergigian, bagi mengesahkan identiti tiga lagi mayat pelajar Universiti Sultan Azlan Shah (USAS) yang rentung, dalam kemalangan di Lebuh Raya Utara Selatan arah utara di Kuala Kangsar tengah malam Rabu.

Ketua Polis Daerah Kuala Kangsar ACP Omar Bakhtiar Yaacob berkata rekod pergigian itu digunakan pihak forensik di Hospital Taiping, berikutan keadaan mayat yang sukar dikenal pasti bagi proses pengecaman.

“Proses pengecaman mayat ketiga-tiga pelajar itu sukar dilakukan seperti biasa dan memerlukan bukti forensik bagi mengenal pasti identiti mereka.

“Oleh itu, waris setiap keluarga telah memberikan sampel untuk ujian asid deoksiribonukleik (DNA) yang akan dihantar ke Jabatan Kimia di Cheras untuk dianalisis,” katanya dalam kenyataan hari ini.

Beliau berkata bagaimanapun pihak hospital sedang berusaha dengan cuba menggunakan rekod pergigian untuk membuat perbandingan dengan gigi mayat.

“Sekiranya terdapat persamaan, maka identiti mereka boleh dikenal pasti namun sekiranya tidak berjaya, kita terpaksa gunakan kaedah DNA juga,” katanya.

Katanya proses bedah siasat mayat ketiga-tiga mangsa telah selesai dan kini dalam proses menunggu pengesahan rekod pergigian, sebelum jenazah boleh dibawa pulang oleh keluarga bagi urusan pengkebumian.

Pada tengah malam Rabu, dua daripada lima pelajar USAS yang rentung dalam kebakaran kereta selepas kemalangan di KM 245.2 Lebuhraya Utara Selatan arah utara di Kuala Kangsar sudah dikenal pasti oleh ahli keluarga menerusi proses bedah siasat di Hospital Kuala Kangsar.

Dua jenazah yang dapat dicamkan itu ialah Ahmad Akmal Ahmad Mokhlis, 20, yang beralamat di Parit Buntar, Perak dan dipercayai duduk di bahagian penumpang belakang serta Ahmad Naim Najmi Ahmad Hafizan, 21, dari Kemaman, Terengganu yang duduk di tempat penumpang hadapan.

Tiga lagi dipercayai adalah Muhammad Nasrun Aidol Munir Akbar, 22, yang memandu kereta, Muhammad Nabil Haikal Muhammad Fariz, 19, dan Iqbal Hasnun Halimi, 23, yang duduk di bahagian penumpang belakang dan jenazah mereka dihantar ke Hospital Taiping bagi proses bedah siasat yang selanjutnya hari ini. —AlHijrah Online


FLORIDA: MAYAT MANUSIA DITEMUKAN DALAM MULUT ALIGATOR

NEW YORK: Mayat manusia ditemukan di dalam mulut aligator sepanjang 13 kaki, 8.5 inci, di terusan di Taman Botani Florida di Largo, lapor Agensi Berita Jerman (dpa).

Aligator itu dikeluarkan dari air dan telah “dibunuh”,” menurut kenyataan Pejabat Syerif Daerah Pinellas.

Setakat ini, tiada butiran berhubung identiti mangsa kerana siasatan masih dijalankan.

Kejadian berkenaan dimaklumkan oleh seorang penduduk tempatan, Jamarcus Bullard, yang kebetulan melalui kawasan itu.

“Saya membaling batu ke arah aligator itu untuk memastikan ia benar-benar aligator dan kelihatan haiwan itu sedang menarik sekujur tubuh manusia ke dalam air,” kata Bullard kepada stesen TV Tampa. WFLA-TV.

“Saya tidak akan pernah bermimpi bahawa seekor buaya akan berada di kawasan ini,” kata seorang lagi penduduk, Terri Williams.

Secara statistik, serangan buaya agak jarang berlaku dan hanya terdapat dua laporan serangan maut di Florida setakat tahun ini.

Data Pusat Kawalan dan Pencegahan Penyakit (CDC) menunjukkan hanya 10 serangan aligator berlaku di tenggara AS antara 1999 dan 2019.–AlHijrah Online


LELAKI BALING BATU DARI JAMBATAN HINGGA PECAH CERMIN KERETA DITAHAN POLIS

KUBANG PASU: Seorang lelaki yang melakukan perbuatan khianat dengan membaling batu dari atas jambatan sehingga mengakibatkan cermin hadapan kenderaan pecah berjaya ditahan polis.

Suspek melakukan perbuatan itu sejak 6 November lalu di jambatan di kilometer 31, Lebuhraya Utara Selatan di Bandar Darulaman.

Ketua Polis Daerah Kubang Pasu, Superintendan Rodzi Abu Hassan berkata, suspek berusia 34 tahun itu dipercayai melakukan kegiatan itu sekitar waktu petang.

Beliau berkata, pihaknya mengetahui kejadian itu selepas mengesan satu hantaran video yang tular di aplikasi Whatsapp berkaitan kejadian kenderaan dibaling batu oleh individu yang tidak dikenali ketika melalui jambatan berkenaan.

Katanya, selepas melakukan perbuatan khianat itu suspek kemudian melarikan diri dengan menunggang motosikal.

Rodzi berkata, suspek ditahan pada jam 1.45 petang semalam oleh sepasukan anggota yang ternampak suspek sedang menunggang motosikal jenis Honda Wave S berwarna biru dan bertindak memberhentikan motosikal di atas jambatan.

Hasil pemeriksaan mendapati terdapat dua ketul batu di dalam bakul motosikal dan hasil soal siasat suspek mengaku melakukan perbuatan itu kerana marah dan geram terhadap kenderaan berat yang sering menghimpit motosikalnya sebelum ini.

Semakan rekod mendapati suspek mempunyai tujuh rekod lampau berkaitan kes jenayah dan kes dadah.

Hasil ujian air kencing keatas suspek mendapati dia positif dadah jenis methamphetamine.

Polis turut merampas motosikal dan dua ketul batu untuk membantu siasatan.

Kes disiasat mengikut Seksyen 427 Kanun Keseksaan kerana melakukan perbuatan khianat. –AlHijrah Online


KELAR LEHER ISTERI, CURI WANG UNTUK LANGGAN PELACUR

BANGKOK: Seorang suami bertindak kejam dengan mengelar leher isterinya sehingga mati ketika tidur.

Suspek juga dilaporkan, mencuri wang mangsa untuk melanggan pelacur.

Pengakuan tersebut dibuat suspek, Amnuay Boonsong, 63, selepas ditahan polis Thailand.

Boonsong dilaporkan berbuat demikian akibat terlampau marah kerana isterinya mengadu suspek kerap meminta wang.

Penangkapan itu dilakukan selepas Lek Khamkhen, 73, ditemui mati dengan kesan kelar di leher di rumah mereka di wilayah Prasuk, Chum Phuang.

Mayat wanita itu ditemui adik mangsa, Mali Manmak, 70, yang kemudian melaporkan kepada polis. — AlHijrah Online


HUFFAZ TONGGAK PENTING BANGUNKAN NEGARA

KUALA LUMPUR: Para graduan huffaz yang mempunyai kemahiran dan ilmu Al-Quran memainkan peranan yang amat penting dalam membantu membentuk masyarakat dan membangunkan negara.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata graduan huffaz perlu menggunakan Ilmu yang mereka ada untuk mendidik masyarakat perkara yang diajar dalam Al-Quran.

“Para graduan huffaz semua adalah tonggak penting untuk bersama-sama Kerajaan bagi melaksanakan agenda Membangun Malaysia Madani untuk membangunkan negara ke arah yang lebih cemerlang.

“Saudara saudari perlu turun ke medan lapangan termasuk media sosial, membawa amanah ilmu Al-Quran yang terpikul di atas bahu saudara semua,” kata dalam catatan di Facebook.

Mohd Na’im hari ini menyempurnakan Majlis Istiadat Konvokesyen Darul Quran Jabatan Kemajuan Islam Malaysia (JAKIM) ke-31 yang meraikan seramai 657 graduan huffaz.

“Berkat daya usaha, kegigihan, kesabaran dalam mengharungi alam pengajian dan pengorbanan, akhirnya telah berjaya memikul tanggungjawab selaku hamalatul Quran.

“Ucapkanlah terima kasih kepada ibu bapa dan para pensyarah masing-masing kerana doa dan pengorbanan mereka, kita berjaya sampai ke tahap ini,” katanya

Sejak penubuhan Darul Quran JAKIM pada tahun 1966 sehingga hari ini seramai 11,128 orang graduan huffaz telah dilahirkan. —  AlHijrah Online


LUMBA HARAM: SEORANG MAUT, LIMA CEDERA

IPOH: Seorang penunggang motosikal maut manakala lima lagi cedera dalam kemalangan yang dipercayai berpunca daripada kegiatan lumba haram di KM187.7 Lebuhraya Utara-Selatan arah selatan awal pagi ini.

Ketua Polis Perak Datuk Seri Mohd Yusri Hassan Basri berkata pihaknya menerima maklumat pada pukul 1.50 pagi tadi berkaitan kemalangan yang melibatkan enam motosikal jenis Yamaha Y15ZR dari arah Plaza Tol Alor Pongsu menghala ke Bukit Merah.

Beliau berkata lelaki yang berumur 20 tahun itu disahkan meninggal dunia di tempat kejadian manakala lima penunggang yang lain mengalami pelbagai kecederaan.

“Kesemua yang cedera dibawa ke Hospital Taiping dan Parit Buntar bagi menerima rawatan manakala lelaki yang maut dibawa ke Hospital Parit Buntar bagi tujuan bedah siasat,” katanya dalam kenyataan.

Mohd Yusri berkata kes diklasifikasikan di bawah Seksyen 41(1) Akta Pengangkutan Jalan (APJ) 1987, dan beliau selain meminta orang ramai yang mempunyai maklumat berkaitan kejadian untuk tampil membantu siasatan di talian 057210539 atau 0136200564. –AlHijrah Online


MONSUN: HUJAN LEBAT DIJANGKA BERALIH KE PAHANG, JOHOR DAN BARAT SARAWAK

KUALA LUMPUR: Keadaan hujan lebat yang melanda Kelantan dan Terengganu, diramal beralih ke Pahang, Johor dan juga ke kawasan barat Sarawak.

Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) Datuk Armizan Mohd Ali berkata data terkini diperoleh daripada Jabatan Meteorologi Malaysia (MetMalaysia) menyatakan luruan kedua Monsun Timur Laut 2022/2023 yang sebelum ini bermula pada 17 hingga 21 Dis, akan berlarutan sehingga 25 Dis.

“Sehubungan itu, kerajaan telah meminta supaya jawatankuasa pengurusan bencana negeri (JBPN) dan daerah-daerah khususnya di kawasan hotspot bagi ketiga-tiga negeri ini, meningkatkan tahap kesiapsiagaan mereka,” katanya selepas sesi Penyerahan Sumbangan Felda Global Ventures (FGV) kepada Tabung Bantuan Bencana Negara (TBBN).

Replika cek bantuan RM5 juta itu disampaikan oleh Pengerusi FGV Datuk Zulkifli Wahab kepada Armizan di Bangunan Parlimen, di sini hari ini.

Pada masa sama, JBPN turut diminta berhati-hati dengan kesan pascahujan iaitu keadaan pergerakan tanah yang boleh membawa risiko tanah runtuh, khususnya di kawasan berdekatan lerengan bukit pada kadar 25 darjah.

Mengulas tentang keadaan banjir yang melanda negara ketika ini, beliau berkata ia masih pada tahap dua dan dalam keadaan terkawal dengan kawal selia masih di peringkat jawatankuasa pengurusan bencana negeri masing-masing.

Katanya, sehingga 2 petang tadi, jumlah mangsa banjir terus meningkat kepada 67,214 mangsa daripada 18,450 keluarga yang ditempatkan di 469 pusat pemindahan sementara (PPS) membabitkan 20 daerah di lima buah negeri.

Armizan berkata secara kumulatif, sejak MTL melanda negara pada awal November, sejumlah 25,635 keluarga ditempatkan di PPS melibatkan 92,157 mangsa di 11 negeri.

Menurut beliau, kerajaan juga mula mengaktifkan pusat kawalan operasi banjir (PKOB) yang diselaraskan Pusat Agensi Pengurusan Bencana Negara (Nadma) melibatkan pelbagai agensi dan beroperasi 24 jam.

“Tujuannya adalah selain daripada menerima laporan, memantau keadaan banjir di seluruh negeri, PKOB di peringkat pusat juga akan ambil tindakan intervensi seperti di Pasir Mas, Pasir Puteh dan Rantau Panjang di Kelantan,” katanya.

Sementara itu, katanya kerajaan amat mengalu-alukan sebarang sumbangan daripada pihak korporat, pertubuhan bukan kerajaan (NGO) dan pihak persendirian yang boleh disampaikan kepada kerajaan atau secara terus kepada pihak terlibat.

“Di peringkat pusat, bantuan boleh disampaikan kepada pihak Nadma dan jika bantuan hendak disampaikan secara langsung di negeri atau daerah terlibat, kita menyarankan mereka menghubungi Jawatankuasa Bencana Daerah,” katanya. — AlHijrah Online


SULTAN SELANGOR TERIMA MENGHADAP MENTERI AGAMA

KUALA LUMPUR: Sultan Selangor Sultan Sharafuddin Idris Shah berkenan menerima menghadap Menteri Agama Senator Datuk Dr Mohd Na’im Mokhtar, di Istana Bukit Kayangan, Shah Alam, Selasa lalu.

Menurut hantaran di Facebook Selangor Royal Office, Mohd Na’im sebelum ini pernah berkhidmat sebagai Hakim Mahkamah Rayuan Syariah serta Ketua Hakim Syarie di Jabatan Kehakiman Syariah Selangor (JAKESS).

Mohd Na’im juga merupakan mantan Ahli Dewan Diraja Selangor selain pernah memegang jawatan Ketua Hakim Syarie dan Ketua Pengarah Jabatan Kehakiman Syariah Malaysia (JKSM). — AlHijrah Online


SUSPEK PEMBUNUHAN EMPAT LELAKI ISLAM DITAHAN DI NEW MEXICO AS

HOUSTON: Seorang suspek ditahan berhubung pembunuhan empat lelaki Islam sejak sembilan bulan lalu di Albuquerque, bandar terbesar di negeri New Mexico di AS, menurut polis pada Selasa.

Polis “menjejaki kenderaan yang dipercayai terlibat dalam pembunuhan seorang lelaki Islam baru-baru ini di Albuquerque,” lapor Xinhua memetik ciapan Twitter ketua polis bandar itu Harold Medina.

“Pemandu itu ditahan dan dia merupakan suspek utama kami bagi kes pembunuhan itu,” katanya.

Medina bagaimanapun tidak mendedahkan identiti suspek, dan belum dapat dipastikan sama ada lelaki berkenaan adalah suspek dalam semua pembunuhan itu.

Empat lelaki Islam terbunuh dalam serangan hendap di bandar itu sejak November, dan tiga daripada mereka ditembak mati dalam tempoh 10 hari. Pihak berkuasa percaya pembunuhan itu, yang telah mendapat perhatian di peringkat nasional dan antarabangsa, berkemungkinan mempunyai kaitan dan menyasarkan lelaki Islam berdasarkan bangsa dan agama mangsa.

Naeem Hussain, seorang lelaki Asia Selatan berusia pertengahan 20-an, ditembak mati di tempat letak kereta pada tengah malam Jumaat, beberapa jam selepas menghadiri pengebumian Aftab Hussein, 41 tahun dan Muhammad Afzaal Hussain, 27 tahun, yang terbunuh, dalam serangan hendap berhampiran rumah mereka masing-masing pada 26 Julai dan 1 Ogos.

Polis juga sedang menyiasat sama ada ia turut mempunyai kaitan dengan pembunuhan Mohammad Ahmadi, 62, pada November 2021. Ahmadi, seorang lelaki Islam berketurunan Asia Selatan, ditembak mati di belakang pasaraya halal milik mangsa dan abangnya.–AlHijrah Online


MAJLIS RAJA-RAJA BINCANG TARIKH PEMILIHAN AGONG

KUALA LUMPUR, 7 Januari – Satu mesyuarat khas Majlis Raja-raja dipercayai telah berlangsung di Istana Negara bagi membincangkan tarikh pemilihan Yang di-Pertuan Agong ke-16.

Enam kenderaan dengan lambang kebesaran DiRaja dari Perlis, Terengganu, Negeri Sembilan, Johor, Perak dan Kedah dilihat memasuki pekarangan Istana Negara seawal 10 pagi. Difahamkan mesyuarat berkenaan berlangsung lebih sejam sebelum kenderaan rasmi Sultan dan Raja-Raja dilihat meninggalkan Istana Negara kira-kira 12.25 tengah hari.

Mesyuarat itu berikutan pengumuman mengejut Sultan Muhammad V meletak jawatan sebagai Yang di-Pertuan Agong XV semalam. Media turut difahamkan kenyataan rasmi akan dikeluarkan Penyimpan Mohor Besar Raja-raja, Tan Sri Syed Danial Syed Ahmad berhubung perkara itu dalam masa terdekat.

6 Januari, Datuk Pengelola Bijaya Diraja Istana Negara, Datuk Wan Ahmad Dahlan Ab Aziz berkata, Seri Paduka memaklumkan perkara itu secara rasmi kepada Duli-duli Yang Maha Mulia Raja-raja melalui warkah yang diutus kepada Setiausaha Majlis Raja-Raja.

Sultan Muhammad V ditabal sebagai Yang di-Pertuan Agong XV pada 24 April 2017 selepas mengangkat sumpah jawatan itu pada 13 Disember 2016. Baginda dipilih sebagai Yang di-Pertuan Agong pada mesyuarat Majlis Raja-raja ke-243 (Khas) pada Oktober 2016, yang turut memilih Sultan Perak, Sultan Nazrin Shah sebagai Timbalan Yang di-Pertuan Agong.

Sultan Muhammad V menggantikan Almarhum Tuanku Abdul Halim Mu’adzam Shah yang tamat tempoh pemerintahan sebagai Yang di-Pertuan Agong ke-14 pada 12 Disember 2016. – Sinar Harian


POLIS TELITI VIDEO TULAR TENTANG PEMATUHAN SOP DI TAMAN TEMA AIR

IPOH: Polis sedang meneliti fakta dan individu yang terlibat dalam video tular memaparkan aktiviti riadah sekumpulan pengunjung di dalam sebuah taman tema air di Perak.

Ketua Polis Ipoh ACP Yahaya Hassan berkata video yang disebarkan di media sosial itu telah mendapat perhatian masyarakat umum.

Katanya semakan polis dengan pihak pengurusan taman tema air tersebut mendapati kejadian yang dimaksudkan itu berlaku pada 29 Januari 2022 di antara jam 1 petang hingga 6 petang.

“Kini, pihak polis sedang meneliti fakta-fakta pelanggaran SOP dan individu terlibat untuk dikenalpasti sama ada terdapat sebarang ketidakpatuhan SOP Pelan Pemulihan Negara (PPN) Fasa 4 oleh mana-mana pihak dalam kejadian ini,” katanya.

Yahaya berkata orang ramai dinasihatkan agar tidak membuat spekulasi mengenai video-video tersebut yang boleh menjejaskan enkuiri pihak polis.

Sejak semalam tular dua video sekumpulan individu beriadah di taman tema terbabit sambil berjoget. – AlHijrah Online


LAPORAN TIDAK BETUL, KKM SANGGAH AL JAZEERA

KUALA LUMPUR: Dokumentari berdurasi kira-kira 26 minit yang diterbitkan agensi berita antarabangsa Al-Jazeera, yang menuduh Malaysia mengamalkan perkauman dalam menangani isu Pendatang Asing Tanpa Izin (PATI) ketika COVID-19 adalah dakwaan liar dan tidak betul.

Menteri Kesihatan, Datuk Seri Dr Adham Baba, berkata tuduhan tersebut adalah tidak berasas dan boleh menjejaskan imej negara.

“Laporan Al Jazeera yang menyebut ada berlaku perkauman adalah satu tuduhan yang patut kita bagi tahu ia tidak betul.

“Kita perlu pastikan semua yang dikesan ketika Perintah Kawalan Pergerakan (PKP) dapat disaring dan diasingkan. Itu sebenarnya matlamat kita,” kata Adham.

Setakat berita ini ditulis, video bertajuk ‘DiPenjara Ketika Perintah Kawalan Pergerakan Malaysia’ yang disiarkan di saluran rasmi Al Jazeera English telah ditonton lebih 115,000 orang.

Video tersebut menerangkan PATI selama bertahun-tahun telah melakukan kerja berbahaya dan kotor untuk Malaysia.

Namun ketika PKP mereka kononya terpaksa hidup dalam ketakutan dan dipaksa tinggal dalam keadaan yang sempit, ada yang terpaksa berlapar dan bergantung kepada sumbangan amal untuk hidup. — AlHijrah Online.


DISKAUN 10 PERATUS LEBUHRAYA KARAK DAN LPT1 SEMPENA AIDILFITRI

KUALA LUMPUR, 26 Jun – Pengguna Lebuhraya Kuala Lumpur-Karak (KLK) dan Lebuhraya Pantai Timur Fasa 1 (LPT1) yang membuat bayaran tol secara elektronik bakal menikmati diskaun sebanyak 10 peratus bersempena Aidilfitri.

Pengarah ANIH Berhad, pemegang konsesi KLK dan LPT2, Nik Fauzi Nik Hussein berkata diskaun itu ditawarkan selama 24 jam bermula 6 Julai 2016 (12 malam Rabu).

“Diskaun ini sebahagian komitmen tanggungjawab sosial ANIH Berhad kepada pengguna KLK dan LPT1 selain sebagai tanda penghargaan kepada pengguna yang sentiasa menyokong perkhidmatan rangkaian lebuh raya kami,” katanya dalam satu kenyataan hari ini.

Nik Fauzi berkata sebanyak 264,258 kenderaan dijangka menggunakan KLK dan LPT1 pada waktu puncak iaitu pada 1 hingga 3 Julai dan 8 hingga 10 Julai.

“Ia merupakan peningkatan sebanyak 87 peratus berbanding hari-hari biasa iaitu sebanyak 141,000 kenderaan sehari,” katanya.

BERNAMA


MAHKAMAH PUTUSKAN SUAMI DAKWA ‘DIMADUKAN’ ISTERI, MASIH KEKAL SUAMI ISTERI

TANAH MERAH: Mahkamah Rendah Syariah di sini, hari ini memutuskan seorang peniaga bersama isterinya yang didakwa mempunyai dua suami, masih kekal sebagai suami isteri yang sah.

Hakim Ahmad Hariri Mohd Saad membuat keputusan itu selepas Rahaman K A Mohamed Jaafar, 47, membuat sumpah penafian bahawa beliau tidak pernah menceraikan isterinya, Wan Nor Shakirin Wan Abdul Razak, 32, dengan talak tiga seperti yang didakwa, sebelum ini.

“Dengan lafaz sumpah ini, mahkamah memutuskan defendan dan plaintif masih suami isteri yang sah kecuali plaintif hadir semula ke mahkamah dengan bukti baharu,” kata hakim itu.

Pada prosiding pengesahan lafaz cerai tersebut, Rahaman diwakili peguam Marzuqi Muhamad manakala Wan Nor Shakirin tidak diwakili peguam.

Namun, Wan Nor Shakirin tidak hadir pada prosiding hari ini.

Wan Nor Shakirin sebelum ini memberitahu mahkamah bahawa Rahaman pernah melafazkan cerai talak tiga ke atasnya.

Mahkamah kemudian menetapkan 22 Okt depan untuk satu lagi kes lain membabitkan permohonan cerai yang difailkan oleh Wan Nor Shakirin terhadap Rahaman.

Media sebelum ini melaporkan pasangan tersebut mendirikan rumah tangga pada 2 Jan 2019 di Narathiwat, Thailand dan disahkan mengikut hukum syarak oleh mahkamah tersebut pada 6 Jun lalu serta didaftarkan di Pejabat Agama Jajahan Tanah Merah.

Bagaimanapun Rahaman mendapat maklumat daripada pihak Pejabat Agama Shah Alam, Putrajaya bahawa Wan Nor Shakirin sudah berkahwin lagi dengan seorang lelaki lain iaitu Mohd Kamarulazhar Ayob, 42, menyebabkan Rahaman memfailkan perintah faraq nikah terhadap perkahwinan pasangan itu.

Pada 7 Ogos lepas, mahkamah memutuskan perintah faraq nikah sementara ke atas Wan Nor Shakirin dan Mohd Kamarulazhar sehingga kes pengesahan lafaz cerai antara Wan Nor Shakirin serta Rahaman selesai sebelum meneruskan semula kes tuntutan faraq nikah berkenaan.–AlHijrah Online


KES COVID-19 DI KELANTAN BERKURANG DENGAN PELAKSANAAN PKP

KOTA BHARU: Kes harian positif COVID-19 di Kelantan mula berkurangan setelah pelaksanaan Perintah Kawalan Pergerakan (PKP) telah berkuatkuasa sejak dua minggu lalu.

Pengarah Jabatan Kesihatan Negeri Kelantan (JKNK) Datuk Dr Zaini Husin berkata, kes harian COVID-19 di Kelantan menunjukkan tiga angka selama seminggu, dan kes menurun kepada dua angka pada empat hari lalu.

“Ini disebabkan arahan larangan merentas negeri dimana kurangnya berlaku jangkitan, serta larangan rentas daerah yang bermula sewaktu PKP dilaksanakan di Kelantan.

“Penurunan kes-kes positif COVID-19 hasil daripada pematuhan prosedur operasi standard (SOP) serta penguatkuasaan yang telah kita laksanakan,” katanya selepas program Tautan Kasih PKRC Kelantan Musaadah COVID-19 anjuran Yayasan Dakwah Islamiah (YADIM) Kelantan di Pusat Kuarantin dan Rawatan COVID-19 (PKRC) Dewan Jubli Perak, Kota Bharu.

Menurut rekod yang dicatatkan, kes positif COVID-19 di Kelantan berkurangan kepada dua angka iaitu 78 kes dan semalam, jumlah kes positif sebanyak 76 kes sahaja.

Mengulas lanjut, Dr Zaini menasihatkan masyarakat tidak boleh alpa dengan penurunan jumlah kes positif, sebaliknya terus mengamalkan SOP setiap masa bagi memutuskan rantaian penularan COVID-19.

Dalam perkembangan yang lain, Dr Zaini memaklumkan JKNK akan bekerjasama dengan pihak penjara bagi mewujudkan pusat transit COVID-19 di Batu Jong, Kuala Krai bagi menempatkan banduan dan tahanan yang positif COVID-19.

Sehingga semalam, seramai 42 banduan dari Penjara Pengkalan Chepa dan Pusat Pemulihan Akhlak (PPA) Pusat Koreksional Machang disahkan positif COVID-19.—AlHijrah Online


TERENGGANU LULUS PINDAAN ENAKMEN JENAYAH SYARIAH TAKZIR

KUALA TERENGGANU: Dewan Undangan Negeri (DUN) Terengganu hari ini meluluskan Enakmen Kesalahan Jenayah Syariah (Takzir) (Pindaan) 2022 yang antara lain memasukkan Seksyen 3A melibatkan aktiviti perbomohan dan sihir.

Pengerusi Jawatankuasa Pelaksanaan Syariah, Pendidikan dan Pengajian Tinggi negeri Datuk Satiful Bahari Mamat berkata pindaan enakmen tersebut juga melibatkan Seksyen 33A (orang perempuan berlagak seperti lelaki); Seksyen 36A (persediaan melakukan liwat); dan Seksyen 29A (hamil atau melahirkan anak luar nikah).

“Kita cuba memanfaatkan ruang yang ada dengan memaksimumkan hukuman berdasarkan Peruntukan 356 iaitu tiga tahun penjara, denda RM5,000 dan enam sebatan.

“Dengan adanya pindaan ini kita mengharapkan supaya kesejahteraan umat Islam khususnya di Terengganu lebih terjaga dan terpelihara,” katanya kepada pemberita selepas sesi persidangan DUN di Wisma Darul Iman, di sini hari ini.

Satiful Bahari berkata mengenai kemasukan seksyen melibatkan perbomohan dan sihir, satu jawatankuasa khas telah ditubuhkan di bawah Jabatan Hal Ehwal Agama Terengganu untuk memantau perkara tersebut bagi memastikan masyarakat Islam di Terengganu tidak mendapatkan rawatan alternatif yang bercanggah hukum Islam dan hukuman dikenakan hanya melibatkan perawat, bukannya pesakit.

Bagi seksyen berkaitan orang perempuan berlagak seperti lelaki pula, katanya sebelum ini peruntukan undang-undang sedia ada hanya melibatkan lelaki menyerupai perempuan.

“Sebab dahulu mungkin tidak ada sangat isu ini (perempuan menyerupai lelaki), tetapi kita tengok sekarang kes ‘pengkid’ dan sebagainya semakin berleluasa jadi kerajaan negeri berhasrat untuk membendung isu ini,” katanya.

Selain kemasukan empat seksyen tersebut, katanya pindaan pada hari ini juga melibatkan 21 seksyen yang sedia ada dan akan mula dilaksanakan setelah mendapat perkenan Sultan Terengganu Sultan Mizan Zainal Abidin. — AlHijrah Online


TUN M JUMPA KETUA-KETUA PARTI POLITIK

KUALA LUMPUR: Perdana Menteri, Tun Dr Mahathir Mohamad hari ini mengadakan perjumpaan dengan ketua-ketua parti politik di Pejabat Perdana Menteri di Putrajaya.

Menurut kenyataan Pejabat Perdana Menteri di sini, pemimpin yang hadir termasuk Datuk Patinggi Dr Abang Haji Abdul Rahman Zohari Tun Datuk Abang Haji Openg (GPS), Tan Sri Muhyiddin Yassin (Bersatu), Datuk Seri Anwar Ibrahim (PKR), Lim Guan Eng (DAP), Datuk Seri Ahmad Zahid Hamidi (UMNO), Datuk Seri Abdul Hadi Awang (PAS) dan Mohamad Sabu (Amanah).

Kenyataan itu berkata Dr Mahathir juga turut mengadakan pertemuan dengan Datuk Seri Azmin Ali.

Esok, Dr Mahathir dijangka bertemu Presiden Parti Warisan, Datuk Seri Mohd Shafie Apdal, kata kenyataan itu. — AlHijrah Online


AMBULANS TERBALIK DILANGGAR KERETA

KULIM: Sebuah ambulans swasta terbalik selepas dilanggar sebuah kereta di persimpangan lampu isyarat Jalan Lunas-Taman Seluang, di sini hari ini.

Kejadian berlaku kira-kira jam 10.30 pagi tadi melibatkan seorang pemandu dan tiga petugas ambulans yang berusia dalam lingkungan 30-an.

Ketua Polis Daerah Kulim, Supt Sazalee Adam berkata, hasil siasatan awal mendapati ambulans tersebut bergerak dalam perjalanan dari Lunas ke Hospital Kulim.

“Ambulans tersebut dipercayai bergerak melepasi lampu isyarat berwarna merah sebelum dilanggar di bahagian sebelah kiri oleh kereta Honda Jazz yang laluannya lampu isyarat berwarna hijau.

“Ambulans tersebut terbalik di atas jalan selepas dilanggar, namun pemandu dan tiga lagi kakitangan ambulans swasta itu terselamat.

“Pemandu dan penumpang kereta yang berusia 50-an juga tidak mengalami sebarang kecederaan,” katanya.

Tambah Sazalee, kes disiasat di bawah Seksyen 43(1) Akta Pengangkutan Jalan 1987.—AlHijrah Online


PKPB: ELAK ZIARAH KUBUR!

KUALA LUMPUR: Elakkan diri dan keluarga dari menziarahi kawasan perkuburan pada musim perayaan ini.

Rujuk panduan pihak berkuasa agama dalam perkara itu ketika Perintah Kawalan Pergerakan Bersyarat (PKPB) dikuat kuasakan, kata Timbalan Menteri di Jabatan Perdana Menteri (Hal Ehwal Agama), Ahmad Marzuk Shaary. — AlHijrah Online


KEDAI BUKU, KEDAI KOMPUTER DAN KOMUNIKASI DIBENAR BEROPERASI

PUTRAJAYA: Kedai buku dan alat tulis serta kedai komputer dan komunikasi dibenarkan beroperasi dalam tempoh Pelan Pemulihan Negara (PPN), bermula esok, Jumaat 16 Julai.

Timbalan Perdana Menteri, Datuk Seri Ismail Sabri Yaakob berkata, keputusan diambil setelah mengambil kira maklum balas pelajar, ibu bapa serta tenaga pengajar.

“Pandemik COVID-19 ini telah mengubah cara pembelajaran harian, dan semua institusi pendidikan kini mempraktikkan sistem pengajaran dan Pembelajaran di Rumah (PdPR) secara dalam talian.

“Kebenaran tersebut juga bagi memastikan guru serta pelajar dapat menjalankan PdPR tanpa ganguan,” dalam kenyataan beliau, hari ini.

Ismail Sabri yang juga merupakan Menteri Kanan (Pertahanan) turut memaklumkan kebenaran pergerakan pelajar bagi tujuan peperiksaan dari kawasan yang dikenakan Perintah Kawalan Pergerakan Diperketatkan (PKPD) atau ke kawasan PKPD.

Ujarnya pelajar perlu mendapatkan kebenaran daripada Polis Diraja Malaysia (PDRM) untuk pergerakan tersebut.–AlHijrah Online


PENGASUH CUAI, BAYI DALAM JAGAAN CEDERA

AMPANG: Polis menahan seorang pengasuh wanita kerana cuai sehingga menyebabkan bayi jagaannya cedera di bahagian muka dan telinga, di Taman Putra, di sini.

Ketua Polis Daerah Ampang Jaya, ACP Mohamad Farouk Eshak berkata, kejadian melibatkan suspek berusia 43 tahun yang ditahan semalam selepas ibu bayi yang berusia lapan bulan itu membuat laporan pada Jumaat lalu.

“Berdasarkan laporan yang dibuat ibu mangsa, dia menyedari anaknya mengalami kecederaan dengan kesan gigitan pada muka dan kesan pulasan pada kedua-dua telinganya.

“Mangsa telah dirujuk ke Hospital Ampang untuk pemeriksaan lanjut,” katanya dalam kenyataan pada Isnin.

Pihak polis mendapati suspek mempunyai enam orang anak asuhan berusia tiga bulan hingga dua tahun selain dua anak kandung yang tinggal bersamanya.

“Suspek telah meninggalkan mangsa lalu keluar dari rumah selama dua jam. Kejadian kecederaan dipercayai berpunca dari anak asuhan yang lain menggigit muka mangsa,” katanya.

Farouk berkata, suspek telah direman selama empat hari bermula Ahad hingga Rabu bagi membantu siasatan.

Kes disiasat di bawah Seksyen 31 (1) Akta Kanak-Kanak 2001 kerana telah menganiayai kanak-kanak sehingga mengalami kecederaan fizikal.—AlHijrah Online


PPZ-MAIWP SEDIA RUMAH BARU UNTUK TO’KI DAN ISTERI

KUALA LUMPUR: Kesulitan hidup penyanyi dan pengkarya muzik, To’ki atau nama sebenarnya Mohd Zaki Mansur, 50, mendapat perhatian Pusat Pungutan Zakat Majlis Agama Islam Wilayah Persekutuan (PPZ-MAIWP).

Ketua Pegawai Eksekutif PPZ_MAIWP, Ahmad Shukri Yusoff berkata pihaknya akan membantu menyediakan rumah baharu yang lebih selesa untuk To’ki dan isteri.

“Alhamdulillah kami di PPZ-MAIWP melalui Khaira PPZ (CSR) akan cuba membantu menyediakan rumah yang selesa untuk To’ki dan isteri beristirehat selain bantuan-bantuan yang lain.

“Semoga dengan bantuan ini, To’ki dapat terus berkarya dan menghiburkan semua peminatnya,” kata Ahmad Shukri di laman Facebook rasminya.

Ahmad Shukri berkata beliau berharap bantuan yang disalurkan ini dapat membantu To’ki untuk terus berkarya dan menghiburkan semua peminatnya.

Sementara itu, Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri memuji tindakan pantas PPZ-MAIWP yang prihatin akan nasib penyanyi itu.

“Syabas PPZ Wilayah Persekutuan atas tindakan pantas,” kata Zulkifli di laman Facebook rasminya hari ini. – AlHijrah Online / Zaim Zamani


PEMANDU SEBABKAN KEMATIAN 4 BERANAK DIDAKWA MEMBUNUH, DADAH

BENTONG: Pemandu Nissan Navara yang menyebabkan kematian empat beranak 28 Januari lalu dihadapkan ke Mahkamah Majistret Bentong hari ini atas empat tuduhan bunuh dan dua tuduhan membabitkan kesalahan berkaitan dadah.

Tertuduh Ahmad Fuad Mohd. Salleh, 44, bagaimanapun mengaku tidak bersalah atas tuduhan berkaitan dadah.

Lelaki itu yang bekerja sebagai penternak ikan dituduh atas empat pertuduhan di bawah Seksyen 302 Kanun Keseksaan yang memperuntukkan hukuman mati jika sabit kesalahan.

Berdasarkan empat pertuduhan itu, tertuduh pada kira-kira pukul 2.30 petang pada 28 Januari lalu di kilometer 2 Jalan Lebu-Mempaga di Bentong didakwa membunuh empat mangsa iaitu Raihan Mohamad, 43, Ahda Dalili Mohd. Nazri,14, Ahmad Muaz Mohd. Nazri,7, dan Ahda Imtinan Mohd. Nazri,5.

Bagi pertuduhan kelima, tertuduh didakwa pada pukul 12.05 tengah malam 29 Januari lalu di Ibu Pejabat polis Daerah (IPD) Bentong didapati menggunakan dadah berbahaya jenis methamphatamine dengan cara yang salah.

Manakala pertuduhan keenam pula tertuduh didakwa pada 11.45 pagi 28 Januari lalu di Kilometer 2 Jalan Lebu-Mempaga di Bentong memiliki 0.75 gram methamphetamine.

Untuk kesalahan berkaitan dadah ertuduh didakwa dibawah Seksyen 15 (1) (a) Akta Dadah Berbahaya 1952 yang boleh dihukum dibawah Seksyen 15 (1) Akta Dadah Berbahaya yang dibaca bersama Seksyen 38 B Akta Dadah Berbahaya.dan Seksyen 12 (2) Akta Dadah Berbahaya 1952 yang boleh dihukum di bawah Seksyen 12 (3) Akta sama.

Majistret Shahrul Ekhsan Hasim tidak membenarkan tertuduh diikat jamin kerana berdepan dakwaan mengikut Seksyen 302 Kanun Keseksaan yang akan dipindahan ke Mahkamah Tinggi.

Mahkamah menetapkan 16 Mac depan untuk sebutan semula kes bagi mendapatkan keputusan maklumat bedah siasat keempat-empat mangsa dan juga laporan kimia tertuduh.

Pada 28 Januari lalu, mangsa bersama tiga anaknya maut selepas kenderaan pelbagai guna (MPV) dinaiki mereka dirempuh sebuah pacuan empat roda di simpang lampu isyarat susur Lebuh Raya Central Spine Road (CSR) dekat Kilometer 2 Jalan Lebu-Mempaga, Bentong. – AlHijrah Online


CEMAR AMBANG MERDEKA, 578 BELIA TERLIBAT LUMBA HARAM

ALOR SETAR: Seramai 578 anak muda berusia daripada 14 hingga 20 tahun ditahan selepas terlibat dengan aktiviti lumba haram, di Pokok Sena, di sini, pada malam Ambang Merdeka semalam.

Ketua Polis Daerah Kota Setar ACP Ahmad Shukri Mat Akhir berkata, kesemua pelumba dan mereka yang menonton telah ditahan dalam Op Samseng Jalanan yang dilakukan Bahagian Siasatan dan Penguatkuasaan Trafik (BSPT) Ibu Pejabat Polis Daerah (IPD) Kota Setar, bermula jam 10 malam sehingga jam 5 pagi.

Katanya, kesemua penunggang tidak dapat melarikan diri selepas polis berjaya mengepung dengan menutup jalan utama Pokok Sena ke Alor Setar.

Hasil pemeriksaan mendapati sebanyak 481 saman dikeluarkan atas pelbagai kesalahan manakala 117 buah motosikal disita.

Ahmad Shukri berkata, antara kesalahan dikesan antaranya ubah suai ekzos dengan mengeluarkan bunyi bising, nombor pendaftaran tidak mengikut spesifikasi, tidak mempunyai lesen, tiada cukai jalan dan tiada lesen.

Katanya kes disiasat mengikut Seksyen 64(1) Akta Pengangkutan Jalan (APJ) 1987 dan kesemua ditahan dibawa ke Balai Polis Trafik Ibu Pejabat Polis Daerah (IPD) Kota Setar.—AlHijrah Online


GAS AMMONIA BOCOR, DUA PEKERJA KILANG SESAK NAFAS

IPOH: Dua pekerja kilang mengalami sesak nafas akibat kebocoran gas ammonia di sebuah kilang membuat ais di Simpang Pulai di sini hari ini.

Pegawai Pasukan Khas Pengurusan Bahan Berbahaya (HAZMAT) Jabatan Bomba dan Penyelamat Perak Akmar Hisham Basor berkata pihaknya menerima panggilan kejadian pada 5.11 pagi.

“Pegawai serta anggota daripada Balai Bomba dan Penyelamat Simpang Pulai serta Pasir Putih digegaskan lokasi kejadian.

“Penyelia kilang melaporkan paip saluran gas ammonia mengalami kebocoran dan bau daripada bahan itu dapat dihidu dari jarak kira-kira 30 hingga 90 meter,” katanya dalam kenyataan.

Beliau berkata kedua-dua mangsa yang merupakan lelaki berusia 25 tahun dan wanita berusia 33 tahun yang bekerja di kilang bersebelahan, dibawa ke Hospital Raja Permaisuri Bainun pada 8.40 pagi dan berada dalam keadaan stabil.

Beliau berkata pasukan bomba membuat penelitian dan memasang ‘water curtain’ lalu memasuki kawasan terlibat bagi menutup kebocoran pada bahagian tangki dan operasi terkawal pada 10 pagi.

“Pemantauan berterusan dilakukan bagi memastikan tiada risiko di lokasi berkenaan,” katanya.

— AlHijrah Online


LELAKI MURTADKAN WANITA ISLAM DICARI POLIS

JOHOR BAHRU: Polis Johor giat menjejaki individu yang tular di media sosial berkenaan isu memurtadkan seorang wanita Islam, baru-baru ini.

Ketua Polis Johor, Datuk Ayob Khan Mydin Pitchay berkata, polis telah ke rumah keluarga suspek namun dia dilaporkan tidak lagi tinggal di sana.

“Kita membuat pemeriksaan dan kita sudah mengambil kenyataan ahli keluarga suspek, bagaimanapun individu tersebut dipercayai sudah lama tidak berada di rumah,” katanya.

Kes berkenaan sedang disiasat oleh Unit Siasatan Jenayah Terkelas (USJT) Bukit Aman di bawah peruntukan Seksyen 4(1) Akta Hasutan 1941, Seksyen 233 Akta Komunikasi Multimedia 1998 serta Seksyen 298 dan 505(c) Kanun Keseksaan.

Sementara itu, Ayob Khan turut memberi amaran keras kepada orang awam supaya tidak menimbulkan ketegangan antara kaum.

Menurutnya, mana-mana individu yang dilihat mencetuskan kontroversi juga akan dikenakan tindakan undang-undang yang berkaitan.

Sebelum ini, tular sebuah video yang menunjukkan seorang lelaki yang mendakwa telah berjaya memurtadkan isterinya.

Dalam video yang sama, lelaki tersebut memberitahu beberapa negara yang mudah untuk memurtadkan wanita yang beragama Islam.—AlHijrah Online


KKM TERIMA 2.5 JUTA VAKSIN POLIO TAMBAHAN DARIPADA WHO

KUALA LUMPUR: Kementerian Kesihatan Malaysia (KKM) telah menerima 2.5 juta dos vaksin polio oral monovalen jenis 2 (mOPV2) daripada Pertubuhan Kesihatan Sedunia (WHO) sebagai vaksin tambahan untuk kawalan wabak polio di Sabah.

Ketua Pengarah Kesihatan Datuk Dr Noor Hisham Abdullah berkata bekalan vaksin yang dikendalikan oleh Tabung Kanak-Kanak Pertubuhan Bangsa-Bangsa Bersatu (UNICEF) itu, untuk diberikan kepada lebih satu juta kanak-kanak di bawah umur 13 tahun di Sabah.

“Vaksin mOPV2 yang dibekalkan oleh UNICEF adalah vaksin tambahan yang perlu diberikan di samping vaksin bOPV (vaksin polio oral bivalen) yang disediakan oleh Kerajaan Malaysia untuk memastikan perlindungan virus polio adalah lengkap.

“Kedua-dua jenis vaksin ini (iaitu mOPV dan bOPV) akan memberi perlindungan kepada kanak-kanak serta menghalang penularan virus polio kepada kanak-kanak lain. Semua kanak-kanak yang berumur di bawah 13 tahun akan diberikan kedua-dua jenis vaksin OPV ini tanpa mengira status imunisasi,” katanya dalam satu kenyataan di laman rasmi KKM.

Dr Noor Hisham berkata vaksin OPV berkenaan adalah selamat dan perlu diberikan beberapa kali bagi kesan yang optimum, justeru ibu bapa penjaga dan pihak taska, tadika serta sekolah digesa memastikan kanak-kanak menerima imunisasi tersebut.

Terkini, Malaysia masih kekal mencatatkan tiga kes disahkan polio melibatkan kanak-kanak berumur tiga  bulan dari Tuaran, lapan tahun dari Sandakan dan 11 tahun dari Kinabatangan di Sabah.

Seorang kanak-kanak berusia tiga tahun yang sihat tiada bergejala dari daerah Semporna telah dikesan positif virus polio melalui persampelan yang disasarkan ke atas kanak-kanak sihat, manakala lima sampel persekitaran air kumbahan dikesan positif virus polio iaitu dari Daerah Kota Kinabalu dan Semporna.

Sebagai langkah kawalan, kerajaan telah mengeluarkan peruntukan tambahan untuk menjalankan kempen imunisasi bOPV kepada kanak-kanak di seluruh negeri Sabah sejak 27 Dis 2019. — BERNAMA


PENGANGGUR SEBABKAN KEMALANGAN LIMA KENDERAAN DIDAKWA MILIKI GANJA

KUALA PILAH: Seorang penganggur yang ditahan selepas disyaki menyebabkan kemalangan lima kenderaan di Lebuhraya Utara Selatan (PLUS) di daerah Rembau, Ahad lepas, didakwa di Mahkamah Sesyen di sini atas tuduhan memiliki ganja.

Mengikut kertas pertuduhan, Munzir Azmeer Abd Rahim, 28, didakwa memiliki tumbuhan kering disyaki dadah kanabis dianggar seberat 3.39 gram di dalam kereta jenis Perodua Myvi di Kilometer 242.9 di lebuh raya PLUS arah selatan, dalam daerah Rembau, kira-kira 10.25 pagi pada 5 Jun lepas.

Pendakwaan dibuat mengikut Seksyen 6 Akta Dadah Berbahaya 1952, yang memperuntukkan hukuman denda tidak lebih RM20,000 atau penjara tidak lebih lima tahun atau kedua-duanya sekali jika sabit kesalahan.

Tiada pengakuan direkodkan dan tertuduh mengangguk faham sebaik pertuduhan dibacakan di hadapan Penolong Pendaftar Mahkamah, Che Ku Nor Azlinda Che Ku Mahmood.

Tiada jaminan ditawarkan Timbalan Pendakwa Raya Yap Tsu Sheng dan sebutan semula kes ditetapkan pada 14 Jun ini.–AlHijrah Online


SPRM DAKWA LIM GUAN ENG ESOK

KUALA LUMPUR: Suruhanjaya Pencegahan Rasuah Malaysia (SPRM) memaklumkan telah mendapat izin Peguam Negara, Tan Sri Idrus Harun untuk mendakwa bekas Ketua Menteri Pulau Pinang, Lim Guan Eng esok.

Dalam satu kenyataan hari ini SPRM memaklumkan pendakwaan itu bersangkutan kes projek terowong dasar laut di Pulau Pinang.

Guan Eng akan dituduh esok di Mahkamah Khas Rasuah, Jalan Duta, Kuala Lumpur atas kesalahan di bawah Seksyen 16 (a)(A) Akta SPRM 2009.

Beliau akan turut didakwa pada 10 Ogos 2020 di Mahkamah Sesyen Pulau Pinang atas kesalahan di bawah Seksyen 23 Akta SPRM 2009.

SPRM juga memaklumkan telah mendapat izin peguam negara untuk mendakwa Guan Eng bagi satu lagi kes berlainan pada 11 Ogos 2020 di Mahkamah Sesyen Pulau Pinang atas kesalahan di bawah Seksyen 23 Akta SPRM 2009. — AlHijrah Online.


KKD TELITI KEPERLUAN MELESEN PLATFORM TIKTOK, META, GOOGLE – FAHMI

KUCHING: Kementerian Komunikasi dan Digital (KKD) sedang meneliti keperluan untuk melesenkan penyedia platform besar seperti Google, Meta, dan TikTok, yang menjana pendapatan menerusi kandungan daripada organisasi media tempatan.

Menterinya Fahmi Fadzil berkata perbincangan bersama Suruhanjaya Komunikasi dan Multimedia Malaysia (MCMC) dengan pihak platform berkenaan telah dijalankan, bagi memperhalusi perkara itu yang bertujuan memberi pulangan kepada industri media negara ini.

“Setelah pertemuan MCMC dan KKD dengan beberapa paltform media sosial yang besar Google, Meta dan TikTok, saya telah bincang beberapa perkara dengan MCMC untuk meneliti keperluan untuk kita mendaftar dan melesenkan beberapa platform ini.

“Kita melihat banyak kandungan yang dihasilkan organisasi media Malaysia, dimanfaatkan di media sosial yang terdapat di platform besar ini, tetapi pulangan untuk media kita (Malaysia) sangat kurang,” katanya ketika ditemui pemberita di program Kasih@HAWANA 2023 di sini, hari ini.

Fahmi berkata mekanisme seperti melesen dan mendaftar ketiga-tiga platform media itu, perlu dipertimbangkan sebagai langkah memastikan ekosistem industri media negara terus mampan.

“Kita bukan hanya nak bantu wartawan dan kakitangan yang menghadapi masa sukar tetapi juga membantu industri media itu sendiri,” katanya.

Ogos lepas, Fahmi dalam ciapan di platform X memaklumkan, inisiatif itu dijangka akan sedikit sebanyak membantu industri media menjana pendapatan tambahan.

Beliau berkata sebagai menteri dalam kerajaan, beliau sendiri perlu memainkan peranan untuk memastikan nasib kakitangan media di negara terbela. — AlHijrah Online


KLINIK QFFD DI KAJANG KENDALIAN MERCY MALAYSIA DIJANGKA MANFAAT 20,000 PELARIAN

KAJANG, 9 April: Kira-kira 20,000 komuniti pelarian di Kajang dan kawasan berdekatan dijangka mendapat manfaat akses kesihatan selepas pembukaan Klinik QFFD (Dana Qatar Untuk Pembangunan) di Taman Kajang Sentral di sini hari ini.

Perasmian Klinik QFFD yang merupakan projek Qatar Charity (QC) dan Yayasan Kebajikan Negara (YKN) bagi menyediakan akses penjagaan kesihatan kepada komuniti pelarian di Malaysia dirasmikan Presiden Mercy Malaysia, Prof Datuk Dr Ahmad Faizal Perdaus.

Hadir sama Timbalan Ketua Setiausaha (Kewangan) Kementerian Kesihatan, Dr Mohd Mokhtar Tahar; Ketua Pengarah Majlis Keselamatan Negara (MKN), Datuk Mohd Rabin Basir dan Pengarah Eksekutif Qatar Charity Berhad, Karam Zeinhom Hassan Aly.

Klinik QFFD di Kajang itu merupakan satu daripada lima klinik di bawah Projek Penjagaan Kesihatan Pelarian di Malaysia selama tiga tahun bermula September 2019 yang dibiayai sepenuhnya QFFD dan dijalankan dengan kerjasama tiga badan kemanusiaan perubatan di Malaysia.

Mercy Malaysia mengendalikan operasi Klinik QFFD di Kajang dan Ampang, manakala baki tiga klinik lagi, masing-masing di Selayang (Selangor) dan Kota Tinggi (Johor) serta Sungai Petani (Kedah) dikendalikan Pasukan Tindakan dan Bantuan Persatuan Perubatan Islam Malaysia (IMARET) dan Malaysian Relief Agency (MRA).

Kesemua Klinik statik QFFD ini memulakan operasinya sejak Februari 2021. Walaupun menjadikan kelompok komuniti pelarian sebagai sasaran utama, Klinik QFFD juga dibuka kepada rakyat tempatan di kawasan berhampiran.

Dr Ahmad Faizal dalam kenyataan diedarkan kepada media menyifatkan Klinik QFFD sebagai initiatif “tripartite” membabitkan kerjasama kerajaan, badan bukan kerajaan (NGO) tempatan dan badan antarabangsa bagi meningkatkan akses penjagaan kesihatan kepada komuniti pelarian, sekali gus membantu mengurangkan beban sistem penjagaan kesihatan di Malaysia.

“Objektif projek ini tidak tanya terhad kepada pemeriksaan rutin dan khidmat penjagaan kesihatan primer tetapi turut meliputi program vaksinasi, pendidikan dan kesedaran penjagaan kesihatan,” kata Dr Faizal.

Malaysia tidak mengiktiraf pelarian dan tidak menandatangani Konvensyen Geneva Mengenai Pelarian 1951 dan Protokol berkaitan, bagaimanapun mempunyai jumlah pelarian yang agak signifikan lebih 180,000 pelarian dan pemohon suaka dengan majoritinya dari Myanmar.—AlHijrah Online